حه‌شدی شه‌عبی بۆ كوردستان له داعش خراپتره - Rewşenbir - دەستپێشخەری رەوشەنبیرانی كوردستان\nحه‌شدی شه‌عبی بۆ كوردستان له داعش خراپتره\ndem: 27.01.2017 10:56 xwendin: 592\nهه‌ر چه‌ند پڕۆسه‌ی دامه‌زراندن، مه‌به‌ست له دامه‌زراندن، ئه‌و پێكهاتانه‌ی له نێو ئه‌م هێزه‌دا به‌جێكراون، ئه‌و كه‌س و لایه‌نانه‌ی كه سه‌رپه‌ره‌شتی ئه‌م هێزه ده‌كان هه‌موویان گۆماناوی و جێگای تێڕامانن، به‌ڵام بمانه‌وێت و نه‌مانه‌وێت حه‌شدی شه‌عبی ( كه من ناوی داعشی شێعه‌ی لێ ده‌نم) بووه‌ته وه‌كو ئه‌مری واقێع له گۆڕه‌پانی سیاسی و سه‌ربازی عێراقدا. ئه‌م هێزه ملیشیا تۆندڕه‌وه رادیكاڵه ده‌ستكرد و دروستكراوی مالیكی و ئێرانه. له بنه‌ڕه‌تدا كاتێًك كه سوپای عێراق له به‌رامبه‌ر داعش نه‌یتوانی خۆڕأگری بكات و داڕما، ئێران و مالیكیش بۆ تووڵه كردنه‌وه له سۆننه‌كانی عێراق گفتوگۆی دامه‌زراندنی هێزێكی چه‌كداری توندڕه‌وی شێعه‌یان ده‌ستپێكرد. مه‌به‌ست له دامه‌زراندنی هێزێكی تۆندڕه‌وی شێعه له‌لایه‌كه‌وه ترساندنی داعش و ئه‌و وڵاته سوننانه بوو كه له پشته‌وه‌ی داعش بوون و پشتگیری داعشیان ده‌كرد و هه‌م ئاماده كردنی كارتێكی سه‌ربازی مه‌ترسیداربوو له سه‌ر گۆڕه‌پانی سیاسی و سه‌ربازی عێراق بۆ ئه‌وه‌ی ئێران بتوانێت به‌سیج و سوپای پاسداران و ئه‌و ملیشیایانه‌ی كه له وڵاتانی وه‌كو ئه‌فغانستان و وڵاتانی دیكه پشتگیری لێده‌كردن، ئۆرگانیزه بكات بۆ ئه‌وه‌ی هه‌م له عێراق سوودیان لێوه‌ربگرێت و هه‌م له فه‌له‌ستین، لوبنان، سووریا، یه‌مه‌ن و چه‌ند وڵاتێكی دیكه. ئێران و نووری مالیكی و باڵێك له سیاسه‌تمه‌دارانی شێعه كه ئیمانیان به پێكه‌وه ژیانی كه‌مایه‌تییه ئاینی و ئه‌تنیكییه‌كان نییه ویستیان به دامه‌زراندنی داعشی شێعه، ده‌سه‌ڵات و ئۆتۆریته‌ی شێعه به‌سه‌ر عێراقدا بسه‌پێنن و تێگه‌ی ئه‌هلی به‌یت و ده‌سه‌ڵاتی ئه‌هلی به‌یت له عێراق په‌ره پێ بده‌ن. بێجگه له‌مانه‌یش له رووی ستراتیژیكییه‌وه ئێران پێ وابوو كه به دامه‌زراندنی ئه‌م هێزه له‌مه‌و به‌دواوه ده‌توانێت له‌و وڵاتانه‌ی كه كۆنژۆكتۆری نێوده‌وڵه‌تی ده‌ست نادات سوپا و به‌سیجی خۆی روانه بكات، له رێگه‌ی حه‌شدی شه‌عبییه‌وه هه‌بوونی خۆی بیسه‌لمێنێت، به تایبه‌تی له چه‌ند وڵاتێكی رۆژهه‌ڵاتی ناوه‌ڕاست كه له‌سه‌ر كریدۆری هیلالی شێعه‌ن.\nبه‌جیا له هه‌موو ئه‌م ئارمانج و مه‌به‌ستانه‌ی كه له پشته‌وه‌ی دامه‌زراندنی داعشی شێعه‌ن، ئه‌مڕۆ ئه‌م هێزه رادیكاڵه تۆندڕه‌وه له سه‌ر گۆڕه‌پانی سیاسی و سه‌ربازی عێراقدا له رووی مادییه‌ت و ئیمكانیاته‌وه زۆر پێشكه‌وتووتر و ده‌وڵه‌مه‌ندتره له سوپای عێراق و كاریگه‌ری زۆریشی له‌سه‌ر هاوسه‌نگی سیاسی له ناوچه شێعه‌نشین و سوننه نشینه‌كانی عێراق هه‌یه. به‌سیجی ئێران چۆن له‌سه‌ر ئاستی ناوخۆیی ئێراندا بووه‌ته ده‌زگای سه‌ركوت كردن و له‌ناوبردنی ئۆپۆزسیۆن و ئه‌وانه‌ی وه‌كو سیسته‌م و ئایدئۆلۆژیای ئێران بیر ناكه‌نه‌وه و سه‌ركرده‌كانی ئێران به نوێنه‌ری خوا نازانن، ئه‌وا حه‌شدی شه‌عبیش له عێراقدا هه‌مان رۆلی پێ سپێردراوه و چاوه‌ڕوان ده‌كرێت كه دوای كۆتایی هاتنی شه‌ڕی دژی داعش، حه‌شدی شه‌عبی هاوكات له‌گه‌ڵ تۆڵه سه‌ندنه‌وه له سوننه‌كان، ده‌ست به جێبه‌جێكردنی ئه‌و رۆله له پێشا ده‌ستنیشانكراوه‌ی خۆی بكات.\nبۆ من گرنگ نییه كه سوننه و شێعه له عێراق چۆن رووبه‌رووی یه‌كتر ده‌بنه‌وه و چۆن تۆڵه له یه‌كتر ده‌كه‌نه‌وه، چونكه هه‌لگیرساندنی شه‌ڕی ئاینی بژارده‌ی ئه‌وان بۆ خۆیان بوو و په‌یوه‌ندی به كورد و كوردستانه‌وه نییه. ئه‌وه‌ی بۆ كورد گرنگه و په‌یوه‌ندی به كوردستانه‌وه هه‌یه ئه‌وه‌یه كه حه‌شدی شه‌عبی وه‌كو كارتێكی گوشار له لایه‌ن ئێرانه‌وه له دژی كورد و كوردستان به‌كار ده‌هێنرێت.\nئه‌زموونی هه‌ڵوێستی سیاسی و سه‌ربازی ئێران له به‌رامبه‌ر كوردستان ئه‌وه‌ی سه‌لماندووه كه هه‌ر كات كورد له‌گه‌ڵ عێراقییه‌كاندا تووشی كێشه بووه و كورد ملی بۆ ویست و داواكارییه شۆڤه‌نییه‌كانی عێراقییه‌كان شۆڕ نه‌كردووه، ئێران كارته‌كانی گوشاری له‌دژی كوردو كوردستان به‌كار هێناوه. بۆ نموونه تۆپباران كردنی ناوچه سنوورییه‌كانی كوردستان به پاساوی هه‌بوونی په‌كه‌كه و په‌ژاكه‌وه. ساڵی 2012 هه‌ڵمه‌تێكی چڕ و پڕی تۆپباران ناوچه سنوورییه‌كانی كوردستان له لایه‌ن ئێرانه‌وه ده‌ست پێكرا و میدیای ئێران و ئێرانییه‌كان باسیان له‌وه ده‌كرد كه په‌كه‌كه و په‌ژاك له‌سه‌ر سنوورن و بۆ ئێمه مه‌ترسین، به‌ڵام له بنه‌وه په‌كه‌كه و په‌ژاكیان ئاگادار ده‌كرده‌وه كه خۆیان له‌و شوێنانه‌ی كه تۆپباران ده‌كه‌ن دوور بخه‌نه‌وه چونكه مه‌به‌ستی ئه‌وان تۆپباران كردنی په‌كه‌كه و په‌ژاك نییه به‌ڵكو گوشار خستنه سه‌ر هه‌رێمی كوردستانه بۆ ئه‌وه‌ی دان به داواكارییه‌كانی مالیكیدا بنێت.\nئێستایش كه بارودۆخه‌كه گۆڕانی زۆری به‌سه‌ردا هاتووه و كورد و كوردستانییان خۆیان بۆ پڕۆسه‌ی سه‌ربه‌خۆیی ئاماده ده‌كه‌ن، بێگۆمان رووبه‌رووی گوشار و هه‌ڕه‌شه‌ی ئێران و شۆڤه‌نییه‌كانی عێراق ده‌بنه‌وه. یه‌ك له‌و هه‌ڕه‌شانه‌ی كه رووبه‌رووی كوردستان ده‌بێته‌وه چه‌كداره ملیشیاكانی حه‌شدی شه‌عبین، چونكه راسته‌وخۆ سه‌ربه ئێرانن و هیچ جۆره پیوانێكی ئه‌خلاقی، سه‌ربازی، سیاسی و ئاینییان لا نییه.\nوا بزانم ئه‌مه چواره‌مین جاره كه له ناوچه سنوورییه‌كانی نێوان كوردستان و عێراقدا ئه‌و چه‌كداره رادیكاڵانه، تۆپبارانی سه‌نگه‌ره‌كانی هێزی پێشمه‌رگه ده‌كه‌ن، به‌ڵام هه‌ر جار یه‌ك له به‌رپرسانی حه‌شدی شه‌عبی جه‌خت له‌وه ده‌كاته‌وه كه ئه‌مه هه‌ڵوێستی حه‌شدی شه‌عبی نییه به‌ڵكو گرووپێكی نێو حه‌شدی شه‌عبین ئه‌م كاره ده‌كه‌ن. نا هیچ وا نییه، ئه‌مه هه‌ڵویست، ویست و ئه‌مری ئێرانه و حه‌شدی شه‌عبیش جێبه‌جێ ده‌كات. هه‌ر چه‌ند داعش له عێراق لاوازتر بكرێت ئه‌وا گوشار و هه‌ڕه‌شه‌كانی ئێران و حه‌شدی شه‌عبی بۆ سه‌ر كورد، كوردستان و هێزی پێشمه‌رگه زیاتر ده‌بن و بگره دوای شه‌ڕی داعشیش ئه‌گه‌ری زۆر به‌هێزی هه‌ڵگیرسانی شه‌ڕی نێوان پێشمه‌رگه و حه‌شدی شه‌عبی له ئارادایه به تایبه‌تی له عه‌ره‌فه‌ی راگه‌یاندنی سه‌ربه‌خۆیی كوردستاندا، چونكه هه‌م ئێران و هه‌م شۆڤه‌نییه‌كانی عێراق به هه‌موو شێوه‌یه‌ك له دژی سه‌ربه‌خۆیی كوردستانن.\nبۆ ئه‌وه‌ی كورد له داهاتوودا رووبه‌رووی ئه‌و شه‌ڕه و ئه‌و مه‌ترسییانه نه‌بێته‌وه، پێویسته هه‌ر ئه‌مڕۆ و هه‌ر ئێستا هه‌ڵوێستی توند به‌رامبه‌ر ئه‌و كریارانه‌ی حه‌شدی شه‌عبی و سه‌رپه‌ره‌شته هه‌رێمییه‌كانی ئه‌و هێزه نیشان بدات. ئێستا ره‌وشی سیاسی و سه‌ربازی ناوچه سنوورییه‌كانی نێوان كوردستان و عێراق و هه‌روه‌ها ره‌وشی سیاسی وسه‌ربازی عێراق به جۆره‌یه‌كه كه كورد زۆر به ئاسانی ده‌توانێت ئه‌و هه‌ڕه‌شه و مه‌ترسییانه‌ی كه له داهاتوودا رووبه‌رووی ده‌بنه‌وه له ناو ببات. كورد حاڵی حازر كارتی گوشاری زۆری له به‌رده‌ستدایه كه ده‌توانێت هه‌م له به‌رامبه‌ر ئێران و هه‌م له به‌رامبه‌ر عێراق به‌كاریان بهێنێت بۆ ئه‌وه‌ی حه‌شدی شه‌عبی به گژ كورددا نه‌ده‌ن، ده‌رفه‌ت و دۆخی سیاسی و سه‌ربازی ئێستای ناوچه‌كه به گشتی و هی كوردستان و عێراقیش به‌تایبه‌تی ده‌رفه‌تێكی زێڕینی بۆ كورد، چونكه دوای كۆتایی هاتنی شه‌ڕی داعش، سوپای عێراقیش ده‌بێته‌وه هه‌ڕه‌شه بۆ سه‌ر كورد و ئه‌و كاته كورد ده‌بێت رووبه‌رووی دوو هێزی چه‌كدار ببێته‌وه كه سوپای عێراق و حه‌شدی شه‌عبین، بۆیه بۆ ئه‌وه‌ی كورد له داهاتوودا رووبه‌رووی ئه‌م هێزانه نه‌بێته‌وه، ئێستا ئیمكان و ده‌رفه‌تی زۆر باش و كاریگه‌ر له ژێر ده‌ستی كورددان و كورد پێویسته بیانقۆزێته‌وه. دوای نه‌مانی داعش هاوسه‌نگی سیاسی و سه‌ربازییه‌كانی ناوچه‌كه گۆڕانیان به‌سه‌ردا دێت و ئه‌و كاته كورد خۆی بۆ سه‌ربه‌خۆیی ئاماده ده‌كات به‌ڵام بۆ ئه‌وه‌ی ئاماده‌كارییه‌كانی كورد و كوردستانییان له ناو ببه‌ن حه‌شدی شه‌عبی و سوپای عێراق به‌گژ كورددا ده‌درێن، حاڵی حازر كورد زۆر به ئاسانی ده‌توانێت ئه‌م هه‌ڕه‌شه‌یه به یه‌كجاری له ناو ببات بۆیه پێویسته كورد له‌و باره‌وه هه‌نگاو بنێت چونكه به‌یانی زۆر دره‌نگ ده‌بێت.\nPêveker: كوردستان،داعش ،حه‌شدی شه‌عبی ،سه‌ربه‌خۆیی


پەروەردەی منداڵ – ده‌روونناسی\nئا؛ یوسف كمال/ قوتابی ده‌روونناسی\nچه‌ند رێنماییه‌ك بۆ په‌روه‌رده‌كردنێكی باشتری منداڵه‌كانمان، له‌م بابه‌ته‌دا به كورتی هه‌ندێ رێنمایی ده‌خه‌ینه ڕوو، وه‌ك:\nگەر ھاتوو منداڵەکەت فێری وشە یان دەشتەواژەیەکی ناشیرین و نەشیاو بوو، زۆر بەکاریدەھێنا، باشترین ڕێگا بۆ تەرککردنی ئەو دەستەواژەیە بریتییە لەوەی کە بەتەواوی پشتگوێی بکەیت و بەھیچ جۆرێك وەڵامی نەدەیتەوە، بەشێوەیەک مامەڵەی لەگەڵدا بکەیت کە ھەر گوێشت لێی نەبوو، بەوجۆرە ھێواش ھێواش لەبیری دەچێتەوەو تەرکی دەکات. خۆ لێ تووڕەکردن و ھەوڵدانی زۆر کەڵکی نیە، ئه‌مه وا دەکات منداڵەکە زیاتر سوربێتلەسەر بەکارھێنان و دووبارەکردنەوەی دەستەواژەکە.\nلەکاتی توڕەبوونی منداڵ قسە و گفتوگۆکردنت لەگەڵیدا به‌ھێواشی و دەنگی نزم ده‌بێت، ئه‌مه وا دەکات توڕەبوونەکەی کەمتر بێتەوە، توانای تۆش بۆ زاڵبوون بەسەر خۆتدا زۆرتر دەکات.\nكاتێك منداڵەکەت دەبینیت یان کاتێك پێی دەگەیت، زەردەخەنە بکە بەڕوویدا وەبەردەوام بە تاوەکو ئەوکاتەی ئەویش زەردەخەنە بەڕووتدا دەکاتەوە، بەمجۆرە ھەردووکتان دڵخۆشدەبن و ھەستیش بەئاسودەیی دەکەن، پەیوەندی نێوانیشتان بەھێزتر دەبێت.\nگفتوگۆ لەگەڵ منداڵەکەت بکە ھەروەک چۆن لەگەڵ کەسێکی گەورە دەیکەیت، بەمجۆرە ئاستی تێگەیشتن و بیرکردنەوەی منداڵەکەت زیاد دەکات، فێری ھونەری گفتوگۆ و دەربڕینیش دەبێت، لەھەمان کاتیشدا زانیاریش له ئێوه فێر دەبێت.\nكاتێك منداڵەکەت ھاتە لات، گوتی ئازارم ھەیە لەو شوێنە، یان خۆت ھەستت کردمنداڵەکەت شوێنێکی دیاریکراوی دێشێت، ھەوڵبدە ئەو شوێنەی ماچ بکەیت.زۆربەی توێژینەوەکان دەڵێن ماچکردنی شوێنی ئازارەکە وا دەکات ئازاری منداڵەکە کەمببێتەوە و ئاسودەییش دەبەخشێت بە منداڵەکە.\nله منداڵ دان لەسەر ئەوەی کە دەگریت یان بێزارت دەکات، دەبێتە ھۆکار بۆ سەرکێشی و مل نەدانی زیاتری منداڵەکە، ھۆکارێکیش دەبێت بۆ لاوازبوونی کەسایەتیەکەی، لە ھەمان کاتیشدا متمانەی منداڵەکە بە دەوروبەر کەم دەکاتەوە.\nجیاوازی مەکە لەنێوان منداڵی کچ و کوڕ، ھەندێك لە باوکان گرنگی زیاتر بە منداڵی کوڕ دەدەن و لەگەڵ خۆیان دەیان بەن دەرەوە و منداڵی کچیش لەماڵەوە لای دایکی جێدێڵن.بێگومان ئەوەش لە ڕووی پەروەردەیی و دەروونیەوە کارێکی نەشیاوە، منداڵە کچەکە ھەست بە شکانەوە دەکات، ھەست بەو جیاوازیکردنەش دەکات، کاریگەری لەسەر لایەنی دەروونی دەبێت، ڕق و کینەش لەنێوان منداڵەکان زیاد دەکات.\nئا؛ دانا سلام/ رێنماییكاری ده‌روونی ناسین و زانینی پێداویستییه ده‌روونییه جیاوازه‌كانی منداڵ زۆر گرنگه بۆ …


منصـور نجـاة گـەردی\nمولحیدەکان چی دەڵێن دەربارەی (علە الغائیة)\nهەندێک دەڵێن شتێک نیە بەناوی (العلە غائیة) بەڵکو ئەوەی بەم شێوە ڕێک و پێکیە دروست بووە بەم تەنسیقە هادفە تەنها عقلانیة طەبیعیة یە ، واتا سروشت خوایە الطبیعة واتا ئاسمان بەڕۆژ و مانگ و ئەستێرەکانەوە ئەو بۆشای و هەوایەی لەنێوان ئاسمان و زەویدا هەیە وە هەروەها زەوی و ئەوەیشی لەسەر زەوی هەیە هەموو پێی دەوترێت سروشت ئیتر ئەوەی کەوا ئەم گەردوونەی وا بەم شێوەیە تنظیم کردووە شتێک نیە بەدەرلە عقلانیة طبیعیة ئیتر بەم شێوەیە ...\nئەلێن هەرشتەو عقلانی طەبیعیة خۆی هەیە عقلانیة المیاە ، عقلانیة الجبال عقلانیة الودیان ... ،\nوە هەندێکیش دەلێن (عقلانیة الطبیعیة) نیە بەڵکو المصادفەیە ئەم جیهانە بەم شێوەیە ڕێک و پێکە بەم تەنسیقە هادفە هەمووی لە ڕێگای مصادفەوە بوە ، واتا بۆ نمونە کە ئەم زەویە بوەتە شوێنی ژیان بە صدفە بوەتەشوێنی ژیان شتەکانی تریشی بەهەمان شێوە!\nبۆ نمونه دەلێن ئەگەر پیتە سروشتیەکان هەموویان بهێنین لەسەر پارچە قوماشێک دابنێین بمانەوێت دیوانی شیعری (هۆمیرۆس)دروستبکەین ئەمە بۆکنێس زانایەکی مارکسیە وا دەڵێ لە ئەنجامی ڕاکێشانی حەرفەکان یەک لە دوای یەک بۆ نمونە ووشەیەکمان بۆ دەربچێت ئەم ووشەیە هەلگرین پاشان حەرفەکان تێکەل بکەین جارێکی تر هەوڵ بدەین ووشەیێکی تر بەراکێشانی پیتەکان دەربچێت بە فەترەیەکی زەمەنی درێژ هەموو وشەکان کەوا بە صدفە دەرمان هێناون دیوانێکی شیعری (هۆمیرۆس) یاخود (فیکتۆر هۆگۆم) دروست ببێت .\nبەڵام ئایا کارەکە هەرخۆی (العله الغائیة) ی تێدانیە ؟؟\nبەڵێ هەرخۆی هەڵگرتنی هەر ووشەیەکی دەرچوو لە پیتەکان وە شاردنەوەی ووشەکان یەک لەدواییەک تاوەکو دیوانە شیعریەکە دەردەچێت هەرخۆی بریتیە لە (العلە الغائیة).\nوە هەروەها ، علامە مصطفی صبری لەکتێبی خۆی بەناوی ( موقف العقل ) دەفەرموێ : ((یرد بأن عدم الإنتظام لا یتحول بنفسە إلی نظام ولودام ألف ألف سنة لایزیدە الدوام تشوشاً وارتباکاً))\nواتا :(( نەبوونی نظام و ڕێک و پێکی هیچ کاتێک لەخۆیەوە ناگۆڕێت بۆ نظام و ڕێکی ئەگەر هەزار هەزار ساڵیش بەردەوام بێت بەلکو ناڕێکی و ئاڵۆزیەکەی زیاتر دەبێت )) .\nعلە غائی بەهێزترین بەڵگەیە بۆ سەلماندنی هەبوونی خوای گەورە بەڕاستی هیچ کاتێک نابێت عەقل و ژیری بۆ هیدایەت و ڕێنمویی لەکاربکەوێت بەرامبەر ڕوونترین بەڵگە کەوا العلە غائیە یە مەگەر تەنها ئەم کەسە بڕیار دابێت گوێ بە عەقلی خۆی نەدات بەڵکو گوێ بە عینادی و استکباری خۆی بدات ، چونکە کابرای مولحید بڕیاری داوە ئیمان بەخوای گەورە نەکات هەربەلگەیەکی بۆ بهێنیەوە عەقلی خۆی خالی ناکاتەوە لە عینادی و استکبار بۆیەش خوای گەورەش هەموو ڕێگاکانی فەهم و تێگەیشتن لەسەر عەقلی ئەم مولحیدە دادەخات وەکو پاداشتێک بۆ عینادیەکەی خۆی وە لە قیامەتیشدا بە سزای هەتا هەتایی شادی دەکات ...


شەهاب کەریم: چەند ڕۆژێک لە سلێمانی بۆ کوشتنی ملازم محسین خۆمان حەشاردابوو. – WTARIKURD\nجۆرێک لە دیاردە قێزەون و بێزلێکراوەکانی میللەتانی دونیا لە ڕووی مۆڕاڵی، کۆمەڵایەتی و سیاسییەوە. کردەی گرتنەبەرو ڕێکاریی بەرکەوتن و، کاردانەوەی چەوت و پەرچەکرداری خۆبەدەستەوەدانی ملکەچانەیە بە نەیارەکانی گەل و دوژمن، بەدڵنیای بەپاساویی بەرگریکردن لە مانەوەو، داکۆکیکردن لە مێژوویی ڕاستەقینە. بە خواستی سڕینەوەو شێواندن زەمەنی تێپەڕیوو لە هەڵەو، دروستکردنی دۆخێکی نوێ بە ڕووکەش جوانی و شاردنەوەی ئەو ملکەچبوون و خۆبندەستکردنە تێیدا هەڵئەسوڕێن.\nبێگومان خۆ بردنە پێشەوەو مل شلکردن و موونەرمی ئەو فۆرمە لە دەسەڵاتی بچوک بە ویستی دوژمن و کارکردن بەئامڕازو شێوازی نوێ بە خواستی دوژمن، دەستبردنە بۆ سەروەرییەکانی گەل و پێپێنانی گشت قوربانییەکانی خاکی کوردستانە، کە جێگەی قبوڵکردنی لە مێژوودا زۆر قورسە، سیاسەتی شەڕی لە پای کۆنە قینی بۆماوەو، تۆڵەکردنەوەی سیاسی کەسەکان، گرێی دەروونی زۆرگەلێکن، دووبارە بەکارھێنان و دەستبردنە بۆ مێژووی پڕ خوێن و ئێسکی شکاندنی میللەتێک لە سەرلەنوێ قووتکردنەوە و ھێنانە کایەیی گەمەیەکی بریناویی و دروستکراوی بۆگەن لە کوشتن و بڕین، بۆ بەرژەوەندی کەسی و سەرکەوتن.\nئەم جۆرە لە خۆ پیاهەڵواسین و خۆبەدەستەوە دان و بندەستییە بۆ ژیان و مانەوە وەک ڕێچکەیەکی ڕێپێدراو لە بەردەوامی خۆجێکردنەوە و دەسەڵات و قەڵەمڕەوی ناوچەیی کە درێژە بە بەردەوامی دەسەڵاتی هێزی چەک و خۆجێیی دەدات، بۆ دروستکردنی قاوغی هەمەچەشنەی گەواھیدەر و قەڵغانی کارتۆنی بۆ خواستە کارتۆنیەکانی بەنیازن بیکەنە فۆڕمی بردنەوە لە ململانێی سیاسی و دەسەڵاتدا، بە کەرەستەی ناجۆری دەستتێکەڵکردن و گرێدانی بەرژەوەندی و خۆبەدەستەوەدان، ڕاگیری و ڕازیکردنی دووژمن و دوژمنی نەیارەسیاسیەکانی خۆیان، لە پێناو هەڵکێشانی چەکی کوشندە بەرامبەر بەیەکدی. کە تێیدا گشت پرۆسەی تێکۆشان و سەروەری مێژووی گەل و نیشتیمانێک دەبێتە قوربانی، کە ھەزاران ڕۆڵەی خۆی پێبەخشیوە.\nبێگومان پاشەڵ قوڕاوییەکان ھەمیشە لە ھەوڵی دروستکردنی قوڕو چڵپاوێکدان، کە تەنها خۆیان دەتوانن تێیدا بژین. ھەرچۆن بەدکارەکان ھەوڵی تۆمەت دروستکردن و بەخشینەوەی تۆمەتن لە پێناو بەدکاریکردنی نەیارەکانیان و، خۆ پیشاندانیان بە پاکی و پاکردنەوەشیان لە پیسی و بەدکاری.\nلە بەرنامەیەکی تەلەڤزیۆنیدا ” دارای حاجی برایمی چەرمەگا” کە نامەوێ بچمە سەر مێژویی ژیان و دەست تێکەڵکردنی لەگەڵ بەعسدا، خۆی ووتەنی ھاوڕێی مولازم موحسینی خوێنڕێژ و بکوژی چەندین لە تێکۆشەرەکانی گەلەکەمانە.\nزۆر بە ڕوونی و بێ سڵەمینەوە لە ڕاگەیاندنێکی کوردییەوە شانازی بە بوونی ھاوڕێیەتی و دۆستایەتی ئەم خوێن مژە دەکا و دەمانخاتە نێو گومانێکی قوڵ و سەرنج ڕاکێشەوە، کە تێیدا پێویستی بە بەدواچوون و وردبینی دروست و بڕیاری ھەڵوێستەیەکی توندە بۆ ھەموان.! لە بابەتێکی ئەوها گشتیدا کە مێژووی کوردو کوردستان تایبەتمەندێتی شارێکیشە وەک قوربانی و خەبات و تێکۆشان.\nمولازم موحسین چەندین کەسی لەسەر شەقامەکانی شار کوشتووە، سوکایەتی بەچەندین ماڵە تێکۆشەری شاخ و شارکردووە. چەندین جۆر دەستدرێژی کردۆتە سەر ژن و کچانی شارەکە، ئازاری گەنجان و منداڵانی لە یادەکانی نەورۆزو ئاگرکردنەوەی یادی نەورۆزدا داوە، لە کاتی خۆپیشاندانەکانی ھەشتاکاندا بە ھیچ شێوەیەک دەستی لە ژن و مناڵ و پیرو پیاو نەپاراستووە. بەھەزارەھا شێوەی ناشایستەو نەگونجاو ئازاری زیندانیانی داوە. پرسیارەکە لێرەوە بۆ چەرمەگا دەستپێدەکا؟ باشە کەسێک بەو جۆرە ھەڵسوکەوتی لەگەڵ ھاوڵاتی و ھاوشارییەکانتدا کردبێ گریمان بە دۆخێکی نە خوازراو و زەمەنێکی تێپەڕییوو لە سەر شۆڕی، ئێستا چۆن دەتوانی پەیوەندیت لەگەڵیدا ھەبێ و بەردەوامبی لە پەیوەندیکردن لەگەڵی و سڵ لەو هەموو خوێن و قوربانییانە نەکەیتەوە و دڵت بەو دایکە جەرگ سوتاوانە نەسوتێ و شەرم نەتگرێ.!\nبەڕاستی ئەم ووتنانە پەلکێشی ھەندێک شتی کۆنکرێتیمان دەکات.\nگەر سەرنج بدەین نەکدەستی بگرە شتی تریشی کەوتۆتە نێوان و چنگیان لەیەک نابێتەوە.\nدیارە نایەوێ باس لەو بابەتە بکا و دەیبەیتاوە بۆ ھێزی ناوچەگەری، بە جۆرێک خۆی دەردەخات کە لە بوێرییەوە بوبێت و، بێمنەت لووت لە بابەتەکە دەژەنێ. دەنا دڕندەیەک چۆن چۆنی دەبێتە ھاوڕێی گیانی بەگیانی و ئەوەندە ساڵە لێی بێدەنگ بووە، بۆ ئەم کاتە بە سپۆنسەری ھێزێکی دوورە دەست لە کوورد بای باڵی خۆت دەدەی ئاگر بەردەدەیتە دڵی هەزاران ماڵە شەهیدو قوربانی.! بە ئاشکراش پێمان دەڵێ دەتوانم دەنگێکی زۆر لە ناوچە بەعس نشینەکانی عێراقدا مسۆگەر بکەم.\nلە کاتێکدا ئەوەی تۆی خستۆتە باوەشی ئەم ھەوڵە « سەر” بە” خۆییە ». وەک شەڕێکی سیاسی، بوونی خۆت و دۆخەکەی بۆ سەربەخۆ بوونی کورد ھان دەدا، کە لێرەدا دەبێتەوە بە پرسیارێکی گەورەتر لە بوونی بەدگومانی و بێ ئومێدی خەڵک و ئامانجەکەی لە گرتنە دەستی دەسەڵاتدا.\nبۆیە باشترە ئەم ھاوکێشە دوو فاقی دووژمندۆستی و کوردبوونە لە مۆڕاڵی سیاسی حیزبێکی وەک بەعس پەروەدەدا بۆ کورد مە خوڵقێنەو، شەرمێک لەو قوربانیانە بکەرەوە کە بەدەستی بەعسی فاشی ئەنفالکران تەنها بەهۆکاری کوردبوون، ڕەش و سپیان بەتێکەڵی زیندەبەچاڵکرد، ئەو بەعسیە چەک بەدەستانەبوون کە دەبوایە سەر شۆڕکەی بۆیان و لە سایەو سێبەریاندا وەک سەرشۆڕێک بژی. نامەوێ خۆفرۆشیت پێ ئاشناکەم دەزانم خۆت زۆر بەلیتەیی تیا ژیاوی.\nمیللەتی کورد لە مێژووی سیاسی ناوچەکەدا خاوەنی قوربانییەکی زۆری بێ وێنەی نەگوتراوە لە مێژووی مرۆڤایەتیدا و بەردەوام لەسەنگەری بەخشیندا بەرامبەر جوانییەکانی مرۆڤبوونیش هەتا ئێستاش دەجەنگێ و قوربانی دەدا.\nقوربانییەکانی خەبات و تێکۆشانی جەنگ و ململانێیەکانی کورد لەسەر” دین، کلتور، جوگرافیا، نەتەوە، گرێ و کێشەی پێکهاتەی سیاسی و دابەشکردنی ناوچەیی “. بەردەوامی ململانێکانی بوون مانەوەی خەڵک و خاکی کوردستانە بۆ بوون ژیانی بەردەوامی گەلەکەی کە ئێستا بۆتە بەهێزترین چەکی بەرەنگاری و بەردەوامی مانەوە وەک گەلێکی سەربەرزو پڕ شکۆ و سەربەرز بەرامبەر قوربانییەکان و سەفرازی خاکی کوردستان.\nبۆ ئەو بێ ئابڕوویەش پێم باشە چیرۆکێکی مێژووی بخەمە بەر چاوی خوێنەران کە ئەمە یەکێکە لەو ھەزاران چیرۆکە بوونە بەرھەمی ئەوەی ئێستا جاشەکانمان بە بێ سڵەمینەوە، بەپیشتوانی و هێزی جاشە گەورەکان قسە بکەن و شەرم نەکەن کە چکارەبوون.!\nساڵی 1983 کاتێک لە قەسابخانە و زیندانی ئەبوغرێب بە لێبوردنی گشتی ئازاد کرام و جارێکی تر پەیوەندیم کرد بە شۆڕشەوە، ئەو چیرۆکی هەڵواسین و بوتڵ پێهەڵگرتن و هەموو ئەو ئازار و ئەشکەنجانەم بۆ هاوسەنگەرانم دەگێڕایەوە و باسی قارەمانێتی و خۆڕاگری ئەو تێکۆشەرانەم دەکرد، کە لەلایەن ملازم محسینەوە دەستگیر کرابوون و هەڵدەواسران و ئەشکەنجە دەدران.\nباسی تاوانەکانی(ملازم محسین)مان دەکرد کە بەچی شێوەیەک ئاسۆی دەلاک و چەندەهای هاوشێوەی ئاسۆی دەلاکی شەهید کردبوو، ئەو سەردەمەش ملازم محسین بەرۆکی خەڵکی شاری دەگرت و هەر وەک هەتکردن، ریشی گەنجەکانی بە بەرچاوی خۆشەویست و خانەوادە و هاوڕێیانیانی دەسوتاند، بڕیارێک لە لایەن شۆرشەوە دەرکراو ئەو تاوانبارە بە سزای گەل شۆڕش بگەیەنین، بۆ ئەو مەبەستەش فەرماندەی کەرتەکەمان “عومەر حەسەن(عومەر عەرەب)جێگری فەرماندەی کەرتەکەمان سەڵاح حاجی عەلی(سەڵاح چاو زەق) ئەردەڵانی ئیسماعیل عارف، بەندە شەهاب کەریم” بە چوار جۆری چەکی کڵاشیکۆف، لە گەڕەکی مامۆستایان لە شاری سلێمانی لەماڵی بەرپرسی شانەکانی سەر بە ڕێکخستن، مامۆستا(ع…) خۆمان حەشاردا و بۆ ڕۆژی دواتر، مامۆستا (ع..) چووە ناوشار و شەقامەکان گەڕاو لەبەر مزگەوتی گەورەی سلێمانی ملازم محسین بۆسەی دانابوو، غەدری لە هاوڵاتیان دەکرد، دوای گەڕانەوەی بەرپرسی شانەکانی ڕێکخستنی نهێنییەکانی شار، ئاگاداریکردین ملازم محسین لە بەر مزگەوتی گەورەدا بۆسەی داناوە و بە ئۆتۆمبیلی ئامادەکراو هەر چوارمان بۆ ڕوحکێشانی ملازم محسین زۆرە بەپەلە خۆمان گەیاندە ئەوێ بەڵام بەگەیشتنمان لەوێ نەمابوو، ناچار بڕیارمان دا چالاکییەک بەئەنجام بگەیەنین و ڕێژم دڵنیا بکەینەوە لەوەی دەتوانین لە ناو جەرگەی شاردا دەست لە هێزەکانیان بوەشێنین و دڵنیایان بکەینەوە کە ناتوانن بە ویستی خۆیان ئازاری خەڵکی بدەن لە کاتی گەڕانەوەماندا لەسەر جادەی مزگەوتی گەورە کانێسکان ئەفسەر و سەربازێکی ڕژێمان بینی و بێ دوودڵی بە سزای گەل و شۆڕشمان گەیاندن، بە داخەوە چەند ڕۆژێک لە سلێمانی بۆ کوشتنی ملازم محسین خۆمان حەشار دا، بەڵام شانسێکی گەورەی هەبوو توشمان نەدەبوو بە توشییەوە، ئەو تاوانبارە بە سزای شۆڕش بگەیەنین و لە کۆڵ خەڵکی شاری بکەینەوە، ئێستەش دوای ئەو هەموو تاوانانەی لە لایەن ملازم محسینەوە دەرهەق بە لاوان وگەورەو بچووکی شارەکەمان دەکرا، بە شانازییەوە باس لە پیرۆزی وهاوڕێیەتی و پەیوەندی دۆستایەتی نێوان دارای حاجی برایمی چەرمەگاو ملازم محسین دەکرێت، بەبێ ئەوەی هیچ حزبێک داوای لێبکات شوێنی ئەو تاوانبارە لە لایەن دارای حاجی برایمەوە دەستنیشان بکرێت و جاش دۆستیشمان لێ ببڕێت و کۆتایی بەم جۆرە پیاهەڵدان و بێمنەتییەش بدرێت.\nعەلی مەحمود: مەگەر بڕیار نییە تەنها كەمپەینی بەیەكەوە بەهێزین هەبێت.


سەربوردەیەک لە رۆژانی تێکۆشانی نهێنی (١) - قەڵەم\nلە حوزەێرانی ١٩٨٦ بەشی 'بێهۆشی'م بە پلەی یەکەم لە پەیمانگای تەندروستی هەولێر تەواوکرد. لە کوتایی هەمان ساڵدا، وەک یاریدەدەری بێهۆشی لە نەخوشخانەی سەدامی ئەوکات و رزگاری ئێستا دامەزرام. ئەو سەردەم وابوو. ئەوانەی نمرەکانیان باش بوایە لەو شوێنانە دادەمەزران کە خۆیان دەیانویست. منیش خۆم ئەو نەخۆشخانەیەم هەلبژارد. چونکە هەم نەخۆشخانەیەکی خاوێن بوو، هەم هەموو ئامێرەکانی پێشکەوتووبوون، هەم زۆرینەی کارمەندانی بەشی نەشتەرگەری کەسانی پاک بوون لە رووی نیشتمان پەروەریەوە. کاری ئێمەش وەک یاریدەدەری بێهۆشی لە ژوورەکانی نەشتەرگەری بوو. پێش دامەزراندنیشم لەو نەخۆشخانەیە دوستایەتی و ناسیاویم لەگەل زۆرینەی ئەوانە هەبوو کە لە ژوورەکانی نەشتەرگەری کارییان دەکرد، چونکە ساڵی کوتاییمان زۆربەی روژەکانی پەیمانگا، ئێمە پراکسیزمان لەو نەخوشخانەیەدا هەبوو.\nپێکهاتەی ئەوانەی لە ژورەکانی نەشتەرگەری کاریاندەکرد، جیاوازبوون، بێجگە لە برینپێچەکانی نەشتەرگەری کە هەندێکیان پیاو بوون و زۆرینەشیان ئافرەت بوون، کرێکاری برینپێچیشی لێبوو هەم پیاو هەم ئافرەت کە ئەوانە زیاتر کاری بەردەستیان دەکرد. ژمارەیەکیش کرێکاری خزمەتگوزاریی لێبوو کە کاریان زیاتر هێنان و بردنی نەخوشەکان و خاوێنکردنەوەی ژوورەکانی نەشەتەرگەری بوو. ژمارەی یاریدەدەرە بێهوشیەکان کەمبوون و هەندێکیان برینپێچ یان یاریدەدری پزیشکی بوون و تەنیا لە رێگا خولێکی فیربوونەوە کاری یاریدەدەری بێهۆشیان دەکرد. ژوورەکانی نەشتەرگەریش پێنچ ژوور بوون و یەکەمیان تایبەت بوو بە نەشتەرگەری نەخوشیەکانی ئافرەتان و دووەمیش تایبەت بوو بە نەشتەرگەری چاو و سێ یەمیش تایبەت بوو بە نەشتەرگەری قورگ و گوێ و لووت و چوارەمیش تایبەت بوو بە جەراحەی گشتی و پێنجەمیش تایبەت بوو بە نەشتەرگەری دل و نەشتەرگەری گەورە.\nئەو ساڵە بەهۆی ئاشتبوونەوەی هێزە کوردستانییەکان، چالاکییەکانی هێزی پێشمەرگەی حزبمان لە هەموو ناوچەکانی هەولێر بەگشتی و نێو شاری هەولێر بە تایبەتی زۆر پەرەی سەندبوو و روژانە سریەکانی شەهید عەباس و شەهید ئارام و شەهید پێشرەو چالاکیان هەبوو، ئەم چالاکیانەش کاریگەری ئەرێنی لەسەر رێکخستنەکانی حزبمان لە نیو شاری هەولێر دانابوو و زیاتر و زیاتر خەلکی ناڕازی پەیوەندی بە رێکخستنەکانی حزب و هێزێ پێشمەرگەی حزبەوە دەکرد. هەر ئەو ساڵەیش دەزگا ئەمنیەکانی بەعس چالاکییەکانیان زیاتر و زیاتر کردبوو بەرامبەر هاورێیانی ناوەوە و هەر ئەو ساڵەیش دەزگا ئەمنیەکانی بەعس لە رێگای پیاوانی خویان دوو کادیری بەرچاوی حزبیان لە نیو شاری هەولێر دەستگیر کرد (هاورێ ئارام و شەهید سەفەر).\nئەو سەردەم حزبی شیوعی ئەندام و دوستێکی زۆری لە نیو نەخوشخانەی سەدام هەبوو. لە نیو ژوورەکانی نەشتەرگەریش ژمارەیەکی باش لە ئەندام و دوستمان هەبوو. ئەو ژمارەیە ئەگەر پەیوەندی حزبیشمان پێکەوە نەبوو، بەڵام هاوسوزییەکمان لەگەل یەکتری هەبوو و لە زۆر بواردا یارمەتی یەکترمان دەکرد و بە رێزو خۆشەویستەیەکی زۆر مامەلەمان لەگەل یەکتری دەکرد. زۆرێک لەوانەش هاورێیانی عەینکاوە بوون.\nهەر لەو شوێنە لە ژووری نەشتەرگەری نەخۆشخانەی سەدام، هەردوو هاورێی بەرێز و خوشەویستم هاورێیان (زەینەب و عاسی*)م ناسی و لە ماوەیەکی زۆر کەمدا بووینە ناسیاوی یەکتری. هاورێ زەینەب وەک برینپێچی نەشتەرگەری کاری دەکردوو و یەکێ لە هەرە برینپێچە بە تواناکانی نەشتەرگەری بوو لە نەخوشخانەی سەدام. خۆشی خاوەن کەسایەتیەکی بەهێز بوو هەموو کارمەندانی نەخوشخانە رێزیان لێدەگرت. هاورێ عاسیش لە بنەرەتا برینپێچ بوو بەلام خولێکی بێهۆشی دیتبوو وەک یاریدەدەری بێهوشی کاری دەکرد.\nلە مانگی شوباتی هەمان ساڵدا هاورێ ئارام لە نیو شاری هەولێر لە رێگای پیلانێکی دەزگا ئەمنیەکان گیرا و ئەو گیرانە شڵەژانێکی گەورەی خستە نیو هاورێیان رێکخستنەکانی هەولێر، چونکە هاورێ ئارام پەیوەندیەکی بەرفرەوانی لەگەل هاورێیانی ناوەوە هەبوو و خەلکێکی زۆریشی دەناسی و ژمارەیەکی زۆریش لە مالە حزبیەکانی هەولێری دەناسی هاتووچۆی کردبوون.\nگیرانی هاورێ ئارام راستەوخۆ ژیانی من و هاورێیان زەینەب و عاسی لە ژوورەکانی نەشتەرگەری خستەبووە مەترسیەوە. ئەوکات خۆم لە مالەوەی خومان بەدوور دەگرت زۆربەی شەوان لە مالی خزمان و کەسانی تر دەنووستم بەلام ناچار بووم دەوام بکەم. بۆیە ترسم زیاتر لە کاتی دەوام بوو کە بێن لە ژوورەکانی نەشتەرگەری بمانگرن، بویە خۆمان بۆ ئەوە ئامادەکردبوو کە لەکاتیکدا دەزگا ئەمنیەکان بێن بۆ گرتنمان چون خۆمان رزگار بکەین. لەسەرەتای گیرانی هاورێ ئارام، بەبێ ئەوەی چاوەکانم هیچ کێشەیەکیان هەبوبێت لە رێگای دکتور هیوای چاوان نەشتەرگەریەکی بچووکی بۆ چاوەکانم کرد، تا بتوانی یەک هەفتە ئیجازەم بداتی و خۆم حەشار بدەم. من بۆ خۆشاردنەوە و دوور کەوتنەوە چوومە شاری رانیەو لەوێوە لە رێگای تەلەفون روژانە هەوالی هەولێرم وەردەگرت و کە زانیم هیچ باسێک لەگۆری نیە گەرامەوە و چوومەوە دەوامی خۆم. بەلام هێشتا ترسەکەمان هەر مابوو. بەلام لەگەل تێپەرینی کات ترسی ئیعترافی هاورێ ئارام کەمتر دەبۆوە، بەلام لە کوتای مانگی شەش جارێکی تر لەگەل گیرانی کچێکی عێنکاوە هاورێیانی ژووری نەشتەرگەریەکان کەوتنەوە بەر هەرەشەی گیران.\nهەر لە ژوورەکانی نەشتەرگەری کچێکی مەسیحیمان لەگەل بوو کە ناوی مەها بوو و وەک کرێکاری برینپێچی لە بەشی تەعقیم کاری دەکرد. ئەو کچە کچی خوشکی هاورێ ماموستا رزگار بوو و لە سەردانێکی بۆلای ماموستا رزگار، ماموستا رزگار نامەیەکی پێ رەوانە دەکات بۆ کچێکی مەسیحی کەناوی نەزیرە بوو و برینپێچ بوو لە نەخۆشخانەی سەدام. لە رێگای هاتنەوەدا مەها دەگیرێ و نامەکەش دەکەوێتە بەر دەستی دەزگا ئەمنیەکان و پاشان نەزیرەش دەگیرێ و ئەویش ئیعتراف لەسەر هاورێ زەینەب دەکات. لەو سەروبەرەدا مالی هاورێ زەینەب خۆیان کۆ دەکردەوە کە هەموویان بە خێزانەوە هەولێر جێبێلن و پەیوەندی بە هێزی پێشمەرگەی حزبەوە بکەن. بۆیە منیان راسپارد کە ئەو پێداویستیانەی پێویستیان پێبوو بۆ چونە دەرەوە لە بازاردا بۆیان بکرم.\nرۆژی دووشەممە رێکەوتی ٢٦ یونی ئێمە هەموومان لە دەوام بووین و هیچ دەنگ و باسیک نەبوو. هەر ئەو روژیش من ئێشکگربووم لە نەخوشخانەی فریاکەوتنی هەولێر کە ئەو کات بەشێک بوو لە نەخوشخانەی کوماری هەولێر. سیستەمەکە وابوو ئەو کەسەی ئەورۆژە ئێشکگربووایە، پاش تەواو بوونی دەوامی ئەو رۆژە یەکسەر لەگەل برینپێچێکی نەشتەرگەری دەچوینە ژووری نەشتەرگەری فریاکەوتن و تا بەیانی دەماینەوە و، بۆ بەیانی ئوف دە بووین و نەدەچووینە دەوام. کەسی ئێشکگریش دەبوایە تا سەعات ٨ی بەیانی لە ژووری نەشتەرگەری نەخوشخانەی فریاکەوتن بمابایەوە. من پاش کوتایی هاتنی کارەکەم بە پێیان گەرامەوە مالەوە. پاش نان خواردنی بەیانیم لە مالەوە، بە شێوەیەکی نا ئاسایی لە دەرگای مالی ئێمە درا، کاتی دەرگام کردەوە دەبینم کاکە عەبدولای ئەشیعەیە کە دۆستێکی نزیکی ئێمە بوو و کەسێکی مارکسی و نیشتمان پەروەربوو. زۆر بە پەلە ووتی کاکە دلشاد من دەزانم ئێوە لەگەل زەینەب و عاسی شتێکی هاوبەشتان هەیە و ئێستا دەزگای ئەمنیەکانی بەعس هاتوون ئەوان بگرن و ناشزانم گیران یان رزگاریان بووە، ئەتۆش ئەگەر ترست لە خۆت هەیە خۆت رزگارکە. پاشان زانیم کە کاک عبدولله کاتی لە نیو نەخۆشخانە دەبێنێت دەزگا ئەمنیەکان هاتونە زەینەب و عاسی بگرن، ئەوش یەکسەر بیری لە من کردۆتەوە و پرسیاری مالی ئێمەی کردوە وە دەوامی بەجێهێشتەوە و بە تەکسیەک خۆی گەیاندبووە مالی ئێمە بۆ ئەوەی بتوانی من لە گرتن رزگار بکات. منیش زۆر سوپاسم کردوو یەکسەر مالەوەم جێهێشت.\nلەسەرەتادا نەم دەزانی چی بکەم، بەڵام خۆم راگرت تا ئێوارە داهات و چوومە ئەو نەخۆشخانە تایبەتەی کە تیدا نەشتەرگەری بچوک ئەنجامدەدرا، کە کەوتبوە نزیک مالی ئێمە لەسەر شێست مەتری، ئەو کات کاک عومەر کە یاریدەدەری بێهۆشی بوو لەگەلمان لە نەخۆشخانەی سەدام، ئێوارانیش لەوێ وەک یاریدەدەری بێهۆشی کاری دەکرد. کاک عومەریش لە بنەمالەیەکی شیوعی بوو و خزمایەتیەکیان لەگەل هاورێ عەزیز مەحمەد هەبوو. زوو هەستم کرد کە کاک عومەر زانی من بۆچی هاتومەتە لای، یەکسەر بابەتەکەی باس کردوو هەواڵی رزگار بوونی هاورێیان زەینەب و عاسی دامی. منیش هەندیک ئاسودەبووم، بەلام هێشتا لە دەنگ و باسی مالەوەی هاورێ زەینەب ئاگادار نەبووم بۆیە بیرم لەوە کردەوە خۆم بگەینمە مالی چیمەن خان. پاش دەرچوونم لەلای کاک عومەر بەپەلە خۆم گەیاندە مالی چیمەن کە ناوبراو کچێکی رەواندزی بوو و لە نەخۆشخانەی سەدام وەک برینپێچی نەشتەرگەری کاری دەکرد. خێزانەکەشیان دۆستێکی حزبمان بوون، چیمەن مالیان لە نزیک مالی هاورێیان زەینەب و عاسی بوو لەگەرەکی ئازادی نزیک کارەبا و پەیوەندیەکی خێزانیشیان لەگەل یەکتر هەبوو. چیمەن رۆژی پێشتر لەگەل من ئێشکگیریبوو. ئەو رۆژە ئەویش ئوف بوو بۆیە لەمالەوە بوو. لەگەل دیتنی من هەندیک شەلەژاو وتی چیە، نازانی چی بووە؟ منیش وتم هاتووم بەس بزانم دەنگ و باسی مالەوەی زەینەب چیەو کەسیان لەمالەوە گیراوە!! وتی نەخێر زەینەب و عاسی رزگاریان بووە بەلام دایکیان لەگەل کچێکیان گیراوە. ئەو هەواڵە بۆ من هەندێک زەحمەت بوو چونکە دایکیشیان منی دەناسی.\nئەو شەو من نەچوومەوە مالەوە لە مالی خزمێکی خۆم لە گەرەکی باداوە نووستم و بۆ بەیانی بە پێیان چوومە دەوام، بەلام هەندێک زووتر لە کاتی دەوام خۆم گەیاندە نەخۆشخانە. هەرچەند من وا خۆم نیشاندا کە ئاگادری هیچ نیم. بەلام زۆرینەی کارمەندانی ژووری نەشتەرگەری بە شێوازیک سەیریان دەکردم کە سەرسورمان بوو لە بوونی من لەو شوێنە. من زۆر ئاسایی جلەکانی خۆم گۆری و جلی نەشتەرگەریم لەبەر کردوو و چومە نیو ژووری نەشتەرگەری. زۆری پێنەچوو سەرەتا کاک عوبێد کە ئەویش برینپێچ بوو و هاتەلام و ووتی ئاگاداری دەنگ و باسی زەینەب و عاسی نییت؟ وتم هەندیک بەڵام ئەوە رووداوە پەیوەندی بە منەوە نیە. سەیرێکی کردو ووتی ئاگادری خۆت بە. منیش پرسیارم لێکرد و وتم ئایا ئەوانەی دوێنی بەدوای زەینەب و عاسدا هاتبوون کەس پرسیاری منی کردوە؟ ووتی نا بەلام هەموو دەزانن تۆ و ئەوان شتیکی هاوبەشتان هەبووە، بویە کارمەندەکان بە هاتنت سەرسورمان بوون. پێش ئەوەی بەجێم بێلێ ووتی ئەگەر پێویستیت بە شتێک بوو ئاگادارم کەوە. کاک عوبید برینپێچی نەشتەرگەری بوو و کورێکی خاوێن بوو خۆی بە لایەنگری پارتی دەزانی و لە بنچینەدا خەلکی ئاکرێ بوو. پێش نیوەرۆ کاک قاسم هاتە لام و دەیویست دوور لە چاوی کارمەندانی تر قسەم لەگەل بکات. کاک قاسم زۆر دلخوش بوو و بە رزگار بوونی هاورێیان زەینەب و عاسی و هەر باسی ئازایەتی ئەوانی دەکرد. کاک قاسم ئەویش برینپێچێکی نەشتەرگەری بوو و کەسێکی نیشتمان پەروەر بوو هەر ماوەیەکیش بوو لە زیندانی بەعس ئازادکرابوو. کاک قاسم بەهۆی ئەوەی برایەکی پێشمەرگەی یەکێتی دەبێت دەگیرێت و پاش شەهیدبوونی براکەی ئازادی دەکەن و ئەویش گەرابۆوە سەر کارەکەی پێشووی. ئەو رۆژی بۆ من زۆر زەحمەت بوو و کات هەر تەواو نەدەبوو. پێش ئەوەی دەوام تەواو بێت بەرپرسی یاریدەدەری بێهوشی کە دایکی کاروان بوو کە دەکاتە خێزانی کاک مومتاز حەیدەری هاتە لام و وتی ناترسی تۆش بگرن؟ منیش بە پێکەنینەوە وتم من هیچم لە هیچ دانیە بۆ دەمگرن. بە پێکەنینەوە سەیرێکی کردم و وتی ئێوە هەموو کات پێکەوە بوون، منیش وتم ئەوە نیە لەگەل تۆشم. دیاربوو هەر ئەو کاتی چەند کارمەندێکی دەزگا ئەمنیەکان هاتن لەگەل دایکی کاروان دوڵابی جلکانی هاورێ زەینەبیان شکاند بۆ ئەوەی بزانن چی تێدانیە! باشبوو شتێکی وای تێدا نەبوو کە بە کەلکی دەزگا ئەمنیەکان بێت.\nپاش تەواوبوونی کارەکەم و گەرانەوەم بۆ مالەوە هەندیک هێمن تر بووم و پێم وابوو کارێکی باشم ئەنجامدا بۆ ئەوەی گومان لەسەر خۆم لە نیو کارمەندانی نەخوشخانە کەم کەمەوە.\nرزگار بوونی زەینەب و عاسی لە نیو تەوقی دەزگا ئەمنیەکان، ببووە وێردی سەر زمانی هەموو کارمەندانی نەخۆشخانەی سەدام و زۆریک لە کارمەندانی نەخۆشخانەکانی تری هەولێر. ئەوان زۆر بە ئازایانە و لێهاتووی خۆیان توانیبویان خۆیان لە نیو ئەو تەۆقە ئەمنیە رزگار بکەن کە دەزگای ئەمنی هەولێر لە چوار دەوەری نەخۆشخانە دایانابوو.\nلەسەرەتادا ئەفسەرێکی گەورەی ئەمن لەگەل چەندین مەفرەزەی ئەمن دەچنە نێو نەخۆشخانەی سەدام، مەفرەزەکان لەنیو پرسگاو نێو نەخۆشخانەوە حەوشی نەخۆشخانە بەڵاوە پێدەکەن و ئەفسەرەکەی ئەمن دەچیتە لای بەرێوەبەری نەخۆشخانەو بەناوی بەرێوەبەرایەتی ئەمنی هەولێر داوای هاورێ زەینەب دەکات. بەرێوەبەری نەخۆشخانەش کە ژوورەکەی کەوتبوە لای راستی پرسگایەکە لە نهۆمی یەکەم. بەرێوەبەریش لە رێگای کارمەندیک دەنێرێتە دوای زەینەب، کە گوایە بەرێوەبەری کاری پێیەتی تا بچیتە ژووری بەرێوەبەری نەخۆشخانە و لەوێش ئەمنەکان بیگرن. هاورێ زەینەب گومانی دەبێت و وشیارانە هەلسوکەوت دەکات. پاش گیرانی نەزیرەش هەندیک دەترسا، بویە یەکسەر بە کچێکی تر کە ناوی زینە بوو دەلێت ئەوە بەرێوەبەر کاری پێتەوە ناردویەتی بەدوات. زینەش برینپێچی نەشتەرگەری بوو. ئەویش دەچیتە لای بەرێوەبەری نەخۆشخانە و دەلێت فەرموو چ کارت بە منە؟ بەرێوەبەر دەلێت تۆ نا برۆ زەینەب رەوانەکە من بە دوای ئەوم ناردوە نەک تۆ. زینەش بە شلەژایی دەگەرێتەوە نیو ژووری نەشتەرگەری بە زەینەب دەلێت. کچی تۆیان دەوێت و ژووری بەرێوەبەر پریەتی لە ئەمن. ئەوەندە بەس بوو بۆ زەینەب کە بزانیت ئەوە بەدوای ئەوەوە هاتوون.\nهەر ئەوکات زەینەب دەست لەکار هەڵدەگرێت و سەدریەک لەبەر دەکات و بە مەسعەدەکانی ژووری نەشتەرگەری کە نزیک ژووری ئینعاش بوون دەچیتە نهۆمی پێنچەمی نەخۆشخانەکە و لەوێشەوە دەچیتە لای مەسعەدەکانی کە کەوتونەتە نیوان بەشی پیاوان و ژنان لە نهۆمەکان و بە مەسعەدەکە دێتەخواری بۆ نهۆمی ئەرزی و بەبەردەمی هەمووان دەچیتە دەرێ و تا پرسگەی دەرەوەش ناوەستێ و لەبەر دەمی نەخۆشخانە تەکسیەک دەگرێت و دەچێتە ماڵی خزمێکی لە گەرەکی سێتاقان و پارەی تەکسی دەدات و هەندیکیش پارە بە قەرز وەردەگرێت و جلەکانی دەگۆری و دیسان بە تەکسی خۆی دەگەینێتە گوندی سیساوە کە باوکی و براکەی و خوشکەکانی تری لە وێبوون. پاش رزگار بوونی هاورێ زەینەب ئەفسەرە ئەمنەکە داوای عاسی دەکات کە وەک فشاریک بۆ گرتنی زەینەب بەکاری بێنن. بەڵام کارمەندانی نەخۆشخانە کۆمەکی دەکەن و ئەویش رزگار دەکەن. لەسەرەتادا لە رێگا ئەو مەسعەدە بچوکەی لە بەشی تەعقیم هەبوو رەوانەی ژووری نەشتەرگەری بچوکی دەکەن کە کەوتوتە نهۆمی یەکەمی نەخۆشخانە و تەنیشت بەشی ئەشیعە. ئەو رۆژەش رۆژی وەرگرتنی موچەی کارمەندانی نەخۆشخانەکە دەبێت، بویە پێویست بوو ئیسعافیک لەگەل فەرمانبەرێکی حسابات بچیت پارەکە بێنێت. هاورێ عاسی داوا لە شوفێری ئیسعافەکە دەکات کە ناوی کاک توفیق دەبێت کە لەگەل خۆیدا بیباتە دەرەوە ئەویش لەسەرەتا دەترسێت و بەڵام پێ دەڵێت برۆ خۆت لە پشتەوە بشارەوە وانیشاندە کەمن ئاگادار نیم و کە گەیشتمە سەر شێستی سەبری دەکەمەوە و تۆش دەرگا بکەوە و خۆت فرێدە دەرەوە. ئەوەیش وادەکات و پاش خۆ فرێدانی خۆی دەگەینێتە مالی خزمەکەیان لە سێتاقان. هاورێ عاسی پێش دەرچوونی لە ژووری نەشتەرگەری جەنتای پارەی خۆی لەگەل خۆی دەبات و دەتوانی بۆ پارەی تەکسی سوودی لێوەرگرێت. کاتی دەگاتە مالی خزمەکەیان لە سێتاقان. ماڵەکە دەلێن پێشە تۆ زەینەب لێرەبوو و ئێمە پارەمان داوەتێی و رویشتوە. هاورێ عاسیش هەر لەوێ خۆی دەگۆرێت و بە تەکسیەک خۆی دەگەینێتە گوندی سیسیاوە. هەر ئەو شەوێ هەموویان خۆیان دەگەیننە ناوچە رزگارکراوەکان و ترسی گیرانیان نامێنی.کاک تۆفیقی شوفێری ئیسعافەکە وەک کەسێکی نیشتمانپەرەوەر خۆی دەگەینێتە مالی هاورێیان زەینەب و عاسی بە مالەوەیان دەلێت خۆتان رزگار کەن دەزگا ئەمنیەکان هاتونەتە دوایی زەینەب و عاسی لە نەخۆشخانە، ئەو کاتی خێزانی مام نەجمەدین ماموش لەمالی هاورێ زەینەب دەبن. بۆیە هەموویان بەپەلە خۆیان رزگار دەکەن و دایکە گورێ* هەوڵدەدات شتە گرنگەکان کۆکاتەوە و لەگەل خۆیدا ببات، بەڵام زۆر ناخایەنی دائیرەی ئەمن دەگەنە سەریان و دایکە گورێ و کچێکی مام نەجمەدین مامۆش بەناوی ئەدیبە لەمالی زەینەب دەگیرێن. هەر دووکیان زیاتر لە دە مانگ لە زیندانەکانی ئەمنی هەولێر مانەوە و پاشان ئازادکران و ئەوانیش خۆیان گەیاندە خێزانەکانیان لەناوچە ئازادکراوەکانی خوشناوەتی.\n* زەینەب ناوی راستەقینەی هاوڕێ چناری مام تەهایە و پێشمەرگەیەکی دانەبڕاوای حزب بوو. تیکوشەرێکی بێ وێنەی ناو ریکخستنەکانی حزب بووە لە نیو شاری هەولێر و لە پێشمەرگایەتیش لە بواری دکتوری کاری دەکرد و زۆر شارەزا بوو لە نەشتەرگەری چونکە سالانیکی زۆر وەک برینپێچی نەشتەرگەری لە ژورەکانی نەشتەرگەری کاری کردبوو. بەڵام کاتێ کاتی وەرگرتنی خانەنیشینی پێشمەرگایەتی هات، ئەو کەوتە دوایین لیست. سەرکردایەتی حزب تا ناوی کوڕ و کچ و خوشک و براو بنەمالەکانیان تەواو نەبوو نەتوانرا ناوی تێکوشەرێکی وەک هاوڕێ چنار بکەویتە نیو لیستی خانەنیشی.\n* هاوڕێ عاسی ناوی راستەقینەی هاوری بێخاڵی مام تەهایە. ئەویش پێشمەرگەیەکی دانەبراوی حزبی شیوعی بوو.\n* دایکە گورێ خیزانی هاورێی کۆچکردوو هاوری مام تەها و دایکی هاوریان چنار و بێخال و سامان و شەهید نەبیە. دایکە گورێ چەندین جار بە هۆی تێکۆشانی پیاوەکەی و منالەکانی کەوتۆتە زیندان و چەندین جاریش مالی لێکتیکجووە و ئاوارەبووە. بەهۆی پەیوەندیان بە حزبەوە ژیانیکی کۆلەمەرگی ژیا. بەلام بە سەربەرزی کۆچی دوایی کرد. چونکە سەرکردایەتی حشک خۆیان بە بجوک دەزانی بەرامبەر ئەو تیکۆشەرە مەزنە، شەرمیان کرد پرسەنامەیەک بۆ خانەوادەکەی و منالەکانیان بنێرن.


لەگەڵ ڕووداوەکاندا: کورد لە پاش ئازادکردنی موسڵ\nئۆپەراسیۆنی ئازادکردنی شاری موسڵ لە دەستی تێرۆریستانی دەوڵەتی ئیسلامی دەستیپێکردووە. ئەم ئۆپەراسیۆنە بە هاوبەشی دەکرێت لە نێوان لەشکری عێراق و هێزی پێشمەرگەی کوردستاندا.\nلەگەڵ دەستپێکردنی ئەم ئۆپەراسیۆنەدا پرسیارگەلێکی زۆر هەن بەبێ وەڵام ماونەتەوە لەوانە ئایا ڕزگارکردنی موسڵ کۆتایی بە کێشەکانی عێراق دەهێنێت؟ ئایا دەستکەوتی سیاسی کورد چییە لەبەرامبەر ئەم بەشداریکردنەیدا؟ ئایا دەکرێت ڕزگارکردنی موسڵ بە سەرەتای کۆتایی هاتنی دەوڵەتە خەلافەتەکەی ئەبوبەکر ئەلبەغدادی دابنرێت؟\nپێشتر حەیدەر عەبادی سەرەک وەزیری عێراق گوتوویەتی بێجگە لە هێزە ئاسایشییەکانی عێراق ڕێگە نادرێت هیچ هێزێکی تر بچێتە ناو شاری موسڵەوە، وەک بەرسڤێکیش بۆ ئەم قسەیەی عەبادی، مارک تونەر جێگری دەمڕاستی وەزارەتی دەرەوەی وڵاتە یەکگرتووەکانی ئەمریکا گوتوویەتی واشنتۆن بەردوام لە پەیوەندیدایە لەگەڵ هەرێم و بەغدادا و هەوڵەکانیش بەو مەبەستەن کە هەردوو لایەن لە بەرەیەکی هاوبەشدا بەرەنگاری تێرۆریستانی دەوڵەتی ئیسلامی ببنەوە و کۆبوونەوەی هاوبەشیش لەسەر ئەم بابەتە کراون هەروەها داواش دەکات بەغدا و هەولێر هەماهەنگی زیاتریان هەبێت لەسەر ئەم پرسە.\nیەکێک لە پرسیارەکان ئەوەیە ئایا هەر تەنها ئەم هەنگاوە دەبێتە مایەی سەرکەوتن بەسەر دەوڵەتی ئیسلامیدا، ئەگەر وایە ئەی کورد پێویستە چ متمانەیەک وەربگرێت بەرامبەر ئایندەی خۆی؟!\nزۆرن ئەوانەی لەوبڕوایەدان قۆناغی پاش کۆتایی هاتنی دەوڵەتی ئیسلامی قۆناغێکە ئاڵوگۆڕی تیادا ڕوودەدات بەڵام هیچ دڵنیاییەکیش نادەن لەوەی تۆڕێکی تری تێرۆریستی وەک دەوڵەتی ئیسلامی دروست نەبێتەوە.\nزلهێزەکانی جیهان و ناوچەکەش لە جموجۆڵێکی زۆردان، کۆبوونەکانی پشت دەرگای داخراو لە ئاستی جیاجیادا درێژەیان هەیە، کە سەرنج ڕاکێشترینیان کۆبوونەوەکانی مۆسکۆ و تاران و ئانکەرەن. لە هەمان دەمیشدا باس لە جۆرێک لە هاوئاهەنگی دەکرێت لە نێوان مۆسکۆ و واشنتۆندا سەبارەت بە ئایندەی سیاسی و جوگرافیایی ناوچەکەش.\nئایا دوای ئه‌م ئۆپەراسیۆنە شتێک دێته ئاراوه بگوترێت عێراقی پاش ئازادکردنی موسڵ؟ ئه‌گه‌ر ببێت ئایا تایبه‌تمه‌ندێتییه‌کانی چی ده‌بن؟\nشیکه‌ره‌وه باس له زۆر پێشهات ده‌که‌ن پاش شه‌ڕی موسڵ، ئایا کورد ئاماده‌یی هه‌یه بۆ ئه‌و پێشهاتانه؟\nجه‌مسه‌ره ناوچه‌یی و جیهانییه‌کانیش به‌شوێن دیاریکردنه‌وه‌ی پێگه‌ی خۆیانن له‌پاش نه‌مانی ده‌وڵه‌تی ئیسلامی ئایا کورد هیچ به‌رنامه‌ڕێژییه‌کی بۆ ئه‌و قۆناغه هه‌یه؟\nدکتۆر سەردار عەزیز، پسپۆڕی سیاسی لە بەرنامەی (لەگەڵ ڕووداوەکاندا)وەڵامی ئەم پرسیارانە و پرسیار و سەرنجەکانی ئێوەەی ئازیزیش دەداتەوە:


تۆماس توخێل؛ ڕووبەڕووبوونەوەکەمان لەگەڵ ڕیاڵ قورس دەبێت - تۆڕی میدیایی خەڵک\nڕاهێنەری یانەی چێڵسی ئینگلیزی، تۆماس توخێل دەڵێت؛ ڕووبەڕووی هیچ یانەیەک نابینەوە لە ڕیاڵ مەدرید بەهێزتربێت.\nبڕیارە رۆژی سێشەممەی داهاتوو یارییەکانی چوونی قۆناغی نیوەی کۆتایی خولی یانە پاڵەوانەکانی ئەوروپا لەنێوان چێڵسی ئینگلیزی و ڕیاڵ مەدریدی ئیسپانی ئەنجامبدرێت، کە یەکێک لە بەهێزترین یارییەکان دەبێت.\nتۆماس توخێلی ئەڵمانی و ڕاهێنەری چێڵسی ئینگلیزی لەمبارەیەوە دەڵێت؛ یاریکردن لە قۆناغی نیوەی کۆتایی چامپیۆنزلیگ شتێکی گەورەیە، بەتایبەت ئەگەر ڕووبەڕووی ڕیاڵ مەدرید ببینەوە کە لە ئاستێکی باڵادایە و لە خولەکەدا ڕکابەرێکی بەهێزتر لە ڕیاڵ مەدرید بوونی نییە.\nتوخێل وتوویەتی؛ ڕیاڵ ساڵانێکە لەم خولەدا باڵادەستە، بەتایبەت لەگەڵ زێدان، بۆیە ڕووبەڕووبوونەوەکەمان قورس دەبێت.\nئەگەر هەیە ڕیاڵ مەدرید بێ بەرگریکار بمێنێتەوە\nخەڵک - وەرزش سێرجیۆ ڕامۆسی بەرگریکارى یانەى ڕیاڵ مەدریدى ئیسپانى داواى زیاد کردنى موچەکەى دەکات لە پێناو مانەوە لە یانەكەی و لەئەگەری جێبەجێ…\n27 نیسان 2021 3.06 pm\nخەڵک – وەرزش بەپێی ڕاپۆرتە ڕۆژنامەوانییەکانی ئیسپانیا، فلۆرەنتینۆ پێرێز سەرۆکی یانەی ریاڵ مەدرید ئامانجی…\n23 کانونی دووهەم 2021 9.55 pm\nخەڵک – وەرزش سێرجیۆ ڕامۆسی بەرگریکارى یانەى ڕیاڵ مەدریدى ئیسپانى داواى زیاد کردنى موچەکەى دەکات لە پێناو…


هەرچەندە بڕیاردرا لە سبەینێوە قەدەغەی هاتوچۆ هەڵبگیرێت و بڕیار و ڕێنمایی نوێ دەربکرێت، بەڵام خۆپیشاندان لە شاری سلێمانی بەردەوامی هەبوو، ئیدارەی شارەکەش هێزێکی زۆریان بردە ناو خۆپیشاندەران و بەهێز کۆتاییان بە خۆپیشاندانەکە هێنا.\nپەیامنێری ناس کورد لەناو خۆپیشاندانەکاندا ڕایگەیاند: "لەگەڵ بەردەوامی خۆپیشاندانەکان لەبەردەم قائیمقامییەتی قەزای مەڵبەندی سلێمانی هێزێکی زۆری چالاکە مەدەنییەکان بڵاوەیان پێکرا بۆ کۆتایی هێنان بە خۆپیشاندانەکە و ئەوەش گرژی و ئاڵۆزی لێکەوتەوە لەنێوان خۆپیشاندەران و هێزە ئەمنییەکان".\nوتیشی، هێزە ئەمنییەکان لەڕێگەی گازی فرمێسکڕێژەوە دەیانەوێت بڵاوە بە خۆپیشاندەران بکەن و خۆپیشاندەرانیش بە بەرد و دەبەی ئاو وەڵامیان دانەوە، بەڵام لە کۆتاییدا بڵاوە بە خۆپیشاندەران کرا.\nخۆپیشاندان و ناڕەزایەتییەکە دژی سەپاندنی قەدەغەی هاتوچۆیە کە لەئێوارەی دوێنێوە خرایە بواری جێبەجێکردنەوە، هەرچەندە ئەمڕۆ وەزارەتی ناوخۆ دەسەڵاتی دا بە پارێزگارەکان ئاسانکاری بۆ هاووڵاتیان بکەن و ئیدارەی پارێزگای سلێمانیش بڕیاریاندا لە کاتژمێر 6:00ی ئێوارەی سبەینێوە قەدەغەی هاتوچۆ لاببرێت.


دڵشاد مەجید: تا قوباد تاڵەبانی لەو پۆستەی بێ، خەڵکی سلێمانی و گەرمیان و ھەڵەبجە لەنەھامەتی دەژین.! – WTARIKURD\nکاتێ ووتمان: فاشلترین دوو کارەکتەری یەکێتی لەحکومەتەکەی پارتی، قوباد تاڵەبانی و دەرباز کۆسرەت ڕەسوڵن.. ئێمە ھەر لەخوتوخۆرا ئەم قسەیە ناکەین.. ئێمە بە بەڵگەو دیکۆمێنت دەیسەلمێنین.. کەئەم دووکارەکتەرە فاشلترین دوو کەسی ئیداری بوون کەنێوێنەرایەتی زۆنی سەوزیان کردووە.\nئەم بەڵگەنامە لە ئەنجومەنی وەزیرانی ھەرێم ئامادەکراوە.. ھیچ پەیوەندی بە وەزارەتی داراییەوە نیە.. چونکە کاتێک قەرز دەدرێتە حکومەت ، حکومەت خۆی بەگوێرەی پڕۆژەکان دابەشی دەکات.\nحکومەتی ھەرێم لەواقیعدا حکومەتی زۆنی سەوز و زۆنی زەردە.. ھەر بەو پێوەرەش کارەکان بەڕێوەدەچێ.. قوباد تاڵەبانی سەرۆکی حکومەتی زۆنی سەوزە ، پێشتر نێچیر بارزانی ئەمرۆش مەسرور بارزانی سەرۆکی حکومەتی زۆنی زەردە..\nھەردوو زۆنەکە دوو قەرزیان بەناوی حکومەتی ھەرێم ، بەبڕی ( دووملیار و 76 ملیۆن 623 ھەزارو671 دۆلار) لە بانکی دەولی و جایکای یابانی کردووە.\n* زۆنی سەوز لەو بڕە پارەیە کەمتر لەچارەکی پارەکەی بەرکەوتووە کە ( 452 ملیۆن و390 ھەزارو 916 دۆلارە)تەنیا بۆ سێ پڕۆژەی ئاو بووە.\n* کەچی زۆنی زەرد سێ بەشی پارەکەی بەرکەوتووە ، کە(1ملیارو 575 ملیۆن و232 ھەزارو 758 دۆلارە) لە 7 پرۆژەی جۆراو جۆر بەکاریھێناوە.\nلەو پێودانگە دەتوانین دووخوێندنەوە بۆ کارەکتەری قوباد و دەرباز کۆسرەت بکەین..\nیەکەمیان / قوباد تاڵەبانی کەسێکی بێ دەسەڵات و بێ کاریگەرە لە پۆستە، کەناتوانێ لەو سەرچاوە مادیانە حزمەتی زۆنەکەی خۆی بکات..\nدووەمیان/ ئەگەر ھۆکار بێ دەسەڵاتی ئەو دوو کارەکتەرە نەبێ، ئەوا بێ شک ھۆکارەکەی بۆ نائیداری و ناشارەزایی ئەو دوو کارەکتەرە دەگەڕێتەوە.. کە ھیچ بەرنامە و پلان و نەخشەو تەندەریی ئامادەکراویان پێشتر ئامادە نەکردووە، بۆئەوەی لەکاتی ئیمزاکردنی قەرزەکە بیانخستبایە ناو ئەو پڕۆتۆکۆڵە..\nواتە لەھەردوو حاڵەت کێماسیەکە دەگەڕێتەوە بۆ نوێنەرەکانی زۆنی سەوزلە حکومەتی ھەرێم..\nبۆیە خەڵکی سلێمانی و گەرمیان و ھەڵەبجە.. دەبێ لەمەودوا لەجیاتی سیلڤی گرتن لەگەڵ قوباد تاڵەبانی .. دەبێ بە تەماتە باران و ھێلکە باران پێشوازی لێ بکەن..\nچونکە ئەم زاتە بەدووسەر زەرەری لەخەڵەکی زۆنی سەوز داوە..\n1- بێ بەشی کردوون لەپرۆژەی خزمەتگوزاری و ڕێگاوبان..\n2- دەبێت خەڵکی ناوچەکەش نیوەی قەرزەکان بژمێرن، کەچی چارەکی قەرزەکانیان بەرکەوتووە.\n#ئەم خشتەیە تەمەنی کەمتر لەساڵێکە، لەلایەن ئەنجومەنی وەزیران دیاریکراوە.


یەکەمین هەڵبژاردن دوای موگابی – Knwe.org\nسەرەکی » راپۆرت » ئاماده‌کردنی : ئه‌رده‌ڵان عه‌بدوڵڵا » یەکەمین هەڵبژاردن دوای موگابی\nهەفتەی پێشوو کۆمسیۆنی سەرپەرشتیاری هەڵبژاردنەکانی زیمبابۆی رایگەیاند: ئیمرسۆن منانگاگوا سەرۆکی پێشووی دەزگای هەواڵگری زیمبابۆی، کە لەناو هەوادارانیدا بە تیمساحەکە ناسراوە، هەڵبژاردنی سەرۆکایەتی بردۆتەوە. لەبەرامبەریشدا نیلسۆن شامیسا کاندیی پارتی گۆڕینی دیموکراسی و سەرۆکی بەرەی ئۆپۆزسیۆن، دەرئەنجامەنی رەتکردەوەو تۆمەتی ساختەکاری خستە پاڵ دەسەڵات و بە گەورەترین کودەتای بەسەر ئیرادەی گەل وەسف کرد. .چاودێرانی سیاسیش ترسی سەرهەڵدانی پشێویی و نائارمی لەم وڵاتە دەکەن.\nجێگری موگابی بووە\nئیمرسۆن منانگاگوا لەساڵی 1942 لە دایک بووەو پێشتریش جێگری رۆبێرت موگابی دیکتاتۆری زیمبابۆی بووە. جگەلەوەش پۆستی سەرۆکی دەزگای هەواڵگری هەبووەو بە یەکێکیش لە کۆڵەکە سەرەکییەکانی دەسەڵاتی موگابی دادەنرا. بەڵام لە هەمانکاتیشدا منانگاگوا رۆڵی سەرەکی هەبوو لە شۆڕشی ساڵی پاردا لە دژی رۆبێرت موگابی دیکاتۆردا.\nخەبات و ژیانی سیاسی\nمنانگاگوا لەساڵی 1962 دەبێتە ئەندامی پارتی یەکێتی گەلی زیمبابۆی، پاشان ساڵی 1963 دەچێت بۆ میسر و چین، بۆ بەشداربوون لە خولی سەربازی. پاشئەوەی لە چین دەگەڕێتەوە، بەشداری خەباتی چەکداری لە دژی کۆڵۆنایی بەریتانیا و رژێمی ئیان سمیسی رەگەزپەرست دەکات. دواتر دەگیرێت و لە زیندان ئەشكەنجەی زۆر دەدرێت و گوێیەکی لە دەست دەدات و حکومی لە سێدارەدانی بۆ دەردەچێت، بەڵام پاشان حوکمەکەی بۆ دە ساڵ کەم دەکرێتەوە.\nبەشێک بووە لە دەسەڵات\nلەپاش رزگاربونی زیمبابۆی لە ساڵی 1980، بەشداری دەسەڵاتی سیاسیی دەکات و دەبێتە وەزیری کاروباری ئەمنی و هەتاوەکو ساڵی 1988 لە پۆستەکەی دەمێنێتەوە. پاشان دەبێتە وەزیری داد و دواتریش لەساڵی 1995 تا 1996 دەبێتە وەزیری دارایی. دواتر پۆستێکی بەزرتر وەردەگرێت و دەبێتە سەرۆکی پەرلەمان و لە ساڵی 200 تا 2005 وەکو سەرۆکی پەرلەمان بەردەوام دەبێت. پاشان ساڵی 2005 بۆ 2009 دەبێتە وەزیری نیشتەجێبون گوندنشینەکان . ساڵی 2013 دەبێتە وزیری بەرگری.\nدواییین پۆستی دەسەڵات\nساڵی 2014 منانگاگوا دەگاتە دوایین پۆستی دەسەڵات، کاتێک موگابی دەیکاتە جێگری خۆی، لێرەوەشە پێگەی سیاسیی خۆی بەهێز دەکات، بەتایبەتی لەناو سوپاو حزبدا. پاشتریش دەبێت بە یەکێک لە کەسایەتییە بەهێزەکانی زیمبابۆی، هەر لەوکاتەشەوە کار بۆ جێگرتنەوەی موگابی دەکات.\nلەپاشئەوەی کە موگابی بەنیازبوو ژنەکە بکاتە جێگرەوەی خۆی، منانگاگوا بە هاوکاری کەسانەی ناو پارتەکەی و جەنەڕاڵەکانی ناو سوپا، توانی لە دژی سەرۆکەکەی بوەستێتەوەو لە 6.11.2017 دەست لەکاردەکێشێنتەوەو لەگەڵ هەڤاڵی تریدا، شۆڕش لە دژی موگابی دەکەن و لەسەر کورسی دەسەڵات دەریدەکەن.\nلەپاش ئیعلانکردنی دوایین دەرئەنجامی هەڵبژاردنەکان کەتێیدا منانگاگوا بە رێژەی 50% دەنگەکانی بەدەستهێنا و نیلسۆن شامیسای سەرۆکی بەرەی ئۆپۆزسیۆنیش رێژەی 44% بەرکەوت، شامیسا دژی ئەو دەرئەنجامە وەستایەوەو دەسەڵاتی بە ساختەکاری تۆمەتبار کرد. لە زۆرێک لە شارەکانی زیمبابۆیش، خۆپیشاندان و توندوتیژی گەورە لە نێوان لایەنگرانی هەردوولا روویدا، هەربۆیە تاماوەیەکی تر، هێشتا زیمبابۆی ئارامی سیاسی بەخۆوە نابینێت.\nکێشەکانی بەردەم منانگاگوا\nراستە منانگاگوا توانی بگاتە لووتکەی دەسەڵات، لێ ئەم سەرۆکەش لە بەردەم کۆمەڵێک کێشەی گەورەدایە لەپێش هەمویانەوە، هێشتا ئارامی سیاسیی بە تەواوەتی نەگەڕاوەتەوە بۆ وڵات و لە زۆر شوێندا خۆپیشاندان و توندتیژی بەردەوامە. هەروەها لەرووی ئابووریشەوە، هەموو کەرتەکانی ئابووری زیمبابۆی ، لە پاشکشە و تەنگژەی گەورەدان. هەروەها هێشتا وڵاتانی رۆژئاواش دەستیان لە سزا ئابووریی و سیاسییەکانی خۆیان هەڵنەگرتووە. لەبەرئەوە رێگای گەیشتن بە دەسەڵات، بۆ منانگاگوا هەروا کارێکی ئاسان نابێت و رووبەروی کێشەی گەورە دەبێتەوە.\nسەرچاوە: فرانس 24. بی بی سی. عەرەبی


ئنتما ئه‌را نيشتمان\nپابه‌ندى ئه‌را خاك و ئنتما ئه‌را نيشتمان ئحساسيگ سورشتيانه‌س لاى هه‌ر تاكيگ وه‌رانوه‌ر زێد و ماواى خوه‌ى، هه‌ر وه‌و خاتريشه له هه‌ر وه‌ختيگ ك خاك نيشتمان روى وه‌ڕوى مه‌ترسى بدێد دى مه‌ردمه‌گه‌ى گشت هه‌وڵيگ ئه‌يه‌ن ئه‌را مقه‌يه‌تيكردنى، چوينكه مقه‌يتيكردن نيشتمان ماناى مقه‌يتيكردن تاكه‌يل و ده‌سكه‌فتن ژيانيگ پڕ له ئاسايش و گه‌وراييه.\nئه‌گه‌ر ناسنامه‌ى نيشتمان مه‌رزيگ دياريكرياگ جوگرافى بدێ ك وه شيوه‌يگ جيگير له‌تى ژيه‌يم و په‌يوه‌سيگ فه‌رهه‌نگى مێژوويى سياسى ئابوورى كومه‌ڵايه‌تى وه‌پيه‌و گريه‌مان بيه‌يد، ئه‌وه له‌ڕوى مه‌عنه‌ويه‌و نيشتمان ئه‌و شوونه نيه ك له‌تى ژيه‌يم، به‌ڵكوو ئه‌و شوونه‌سه ك له‌و فكر و هوير و خه‌ياڵمانه ژيه‌يد.\nيه‌يش سفه‌ته روحيه‌گه‌ى پابه‌نديمانه ئه‌را نيشتمان جيا له په‌يوه‌س فيزيكى و جوگرافى، نيشتمان وزه‌ى گيانى ئاده‌ميزاده‌و خوه‌شه‌ويسيه‌گه‌يشى دايگ گشت خوه‌شه‌ويسيه‌يله.\nنه‌ته‌وه‌ى كورد وه گووره‌ى سه‌رچه‌وه‌يل مێژوويى و راسى لۆژيكيه‌و نيشتمان تايبه‌ت وه‌خوه‌ى ديريد ك ئه‌ويش كوردستانه، تاك كورد له تاك زوورم ملله‌ته‌يل تر فيشتر ئاشق نيشتمان و نه‌ته‌وه‌ى خوه‌يه‌و خوه‌شى توايد، چوينكه جوور ئه‌وه‌ك ئويشن نيشتمانپه‌روه‌رى ئحساسيگه تا ژانه‌يل نيشتمان گه‌وراتر بوون و مه‌ينه‌تيه‌يلى فيشتر بوون ئه‌ويش زياتر په‌ره ئه‌سينيد.\nوه دريژايى مێژوو نه‌ته‌وه‌ى كورد هه‌وڵ ئه‌وه داگه وه ئاشتى و ئازادى بژيه‌يد له‌بان خاكه‌گه‌ى خوه‌ى، يه‌يش بيجگه گشت ئه‌و په‌لاماره‌يل داگيركاريه‌و ئه‌و مه‌ترسيه‌يل يه‌ك له‌شوون يه‌كه ك هاته‌سه تويش ئى خاك و نه‌ته‌وه، ك وه‌خته‌يليگيش ره‌سيه‌سه ئاست هه‌وڵداين ئه‌را پاكسازيكردن ئى نه‌ته‌وه‌و له‌ناوبردن وه‌يه‌كجارى ك ئه‌يانه‌يش له قوناغه‌يل جياجياو له به‌رزترين ئاست جينوسايد بويه.\nئيسه‌يش نه‌ته‌وه‌ى كورد و خاك كوردستان روى وه‌ڕوى تون وتيژترين و سه‌ختترين په‌لامار داگيركارى بويه‌سه‌و، ك ئه‌ويش په‌لامار ترۆريسته‌يل داعشه‌و هه‌رچى كرده‌وه‌يگ دڕندانه‌س پياده ئه‌كه‌ن و بته‌وترين جه‌نگ ده‌روينى ئه‌يه‌رنه كار و پيكهاتگه له رخه‌وبردن و نيشانداين دڵڕه‌قى.\nخاك كوردستان جوور ئه‌وه‌ك زويتر شوون په‌لاماره‌يل گه‌وراهيزه‌يل جه‌هانى بويه، ئيسه‌يش ترۆريسته‌يل وه‌گشت توانايگه‌و قورسايى جه‌نگه‌يان و گشت ئه‌و مه‌ترسيه‌يله ك ئى ريكخرياگه له‌خوه‌ى گرته‌سه‌ى ئاراسته‌ى هه‌رێم كوردستان كردنه‌سه‌ى و ئيسه‌يش ئه‌را ماوه‌ى چه‌ن مانگيگه په‌لامار ترۆريسته‌يل وه‌رده‌وامه‌و ئازايى و قوربانيداين پێشمه‌رگه ئه‌را روى وه‌ڕوى بوينه‌وه‌ى ترۆريسته‌يل جوور سووز و وه‌فاداريه ئه‌را نيشتمانه‌گه‌يان.\nئيسه‌يش خاك كوردستان و ئارامى و ئاسايشه‌گه‌ى جى گرينگداين ناوده‌وڵه‌تيه، هه‌ر وه‌و خاتريشه ئى حاڵه‌ته‌يله‌و چه‌نه‌ها حاڵه‌يل تر وه‌رچه‌رخان گه‌وران له مێژوو ملله‌ت كورد ك بايه‌سه هه‌ڵويست له‌بانيان بكريه‌يد ئه‌را فيشتر بته‌وكردن ئنتماى تاك ئه‌را نيشتمان ك ئيسه پا ناسه قوناغ تازه‌و قاپيه‌يل فريه‌يگ له‌وه‌رده‌مى واز كرياگه ك زويتر به‌سياويد.\nد. ڤيان سليمان


به‌ڤیدیۆ.. ئه‌وكاته‌ی كڕی سه‌گێكی بچووك بوو دوای دوو ساڵ بوو به ورچێكی گه‌وره\nبه‌رله دوو ساڵ ئافره‌تێكی چینی توتكه سه‌گێكی بچووك له جۆری "ماستیڤ تیبتی" بۆ خۆی كڕی و له‌كاتی به‌خێوكردنی توتكه بچووكه‌كه، تێبینی كرد كه زۆر به‌خێرایی گه‌وره ده‌بێت، دوای تێپه‌ڕبوونی دوو ساڵ ئه‌و ئاژه‌ڵه ده‌بێته ورچێكی گه‌وره‌ی ئاسیایی و كێشه‌كه‌ی ده‌گاته زیاتر له 200 كگم.\nبه‌گوێره‌ی تۆڕی هه‌واڵی چین، "سو یان" ئه‌و ئافره‌ته‌ی باشووری رۆژئاوای ئه‌و وڵاته‌یه، كه ئاژه‌ڵه‌كه‌ی به‌خێوكردووه و ده‌ڵێت: "ئه‌وكاته‌ی هێنامه ماڵه‌وه توتكه سه‌گێكی زۆر بچووك بوو، به‌ڵام زۆر به‌خێرایی گه‌وره بوو و، هه‌رچه‌نده گه‌وره‌تر ده‌بوو زیاتر له‌ورچ ده‌چوو، منیش كه‌مێك له ورچ ده‌ترسێم".\nوێڕای ئه‌وه‌ی دواجار سو دركی به‌وه كرد كه ئه‌وه به‌ڕاستی توتكه سه‌گ نییه كڕیویه‌تی، به‌ڵام بۆماوه‌ی دوو ساڵ له‌سه‌ر په‌روه‌رده‌كردنی ئه‌و ئاژه‌ڵه به‌رده‌وام بوو و له‌باره‌ی سرووشتی ئه‌و ئاژه‌ڵه‌ش كه ناوی لێناوه "ره‌شی بچووك" ده‌ڵێت: "ئه‌و ئاژه‌ڵێكی هه‌ستیاره و كاتێك له خاوه‌نه‌كه‌ی دوور ده‌كه‌وێته‌وه ده‌ترسێت".\nسه‌باره‌ت به په‌روه‌رده‌كردنی ئه‌و ورچه سو ده‌ڵێت: "ئه‌ركێكی زۆر قورسه چونكه له‌لایه‌ك به‌خێوكردن و په‌روه‌رده‌كردنی ورچ رۆژانه پێویستی به كارتۆنێك میوه و دوو كارتۆن مه‌عكه‌رۆنی هه‌یه، له‌لایه‌كی دیكه‌شه‌وه به‌خێوكردنی ئاژه‌ڵی كێوی له‌ماڵه‌وه به‌بێ مۆڵه‌ت كارێكی نایاساییه".\nهه‌ربۆیه‌ش ئه‌و ئافره‌ته چینییه په‌یوه‌ندی به ناوه‌ندی رزگاركردنی ئاژه‌ڵانی كێوی له ناوچه‌كه‌ی كردووه، دوای سڕكردنی ئاژه‌ڵه‌كه، بۆ شوێنی نوێی مانه‌وه‌ی گوازراوه‌ته‌وه و تیمی ڤێته‌رنه‌ریش پشكنینیان بۆ كردووه و ده‌ركه‌وتووه، ته‌ندرووستی ورچه‌كه له‌وپه‌ڕی باشیدایه و به‌هیچ شێوه‌یه‌ك مامه‌ڵه‌ی خه‌رابیشی له‌گه‌ڵدا نه‌كراوه، هه‌ربۆیه ده‌سه‌ڵاتداران به‌خێوكه‌ری ورچه‌كه‌یان له‌سه‌ر ئه‌وه سزا نه‌داوه، كه ئاژه‌ڵێكی كێوی مه‌ترسیداری له‌مجۆره‌ی له ماڵه‌وه به‌خێوكردووه.


شه‌هيد (عه‌لی جه‌عفه‌ر)يش ڕه‌سيه كاروان شه‌هيده‌يل جايه‌ڵ و جوان كورد به‌غدا\nله‌كاره‌سات ناخوه‌ش و دڵته‌زن ، په‌رچه‌م بی وه‌فايی ها وه‌ده‌سيه‌وه ، كليل ده‌روازه‌ی خوه‌شی وه‌رده‌وام نيه‌يليگه لای كه‌س ، كوتوپڕ خه‌وه‌ر دڵته‌نگی ڕه‌سنيگ و شين و واوه‌يلا خه‌يگه ماڵه‌يل و دڵه‌يل ده‌يگه ژان و حه‌سره‌ت كاڵه‌وه ، خوه‌شيه‌گه‌ی هه‌ر تاويگه‌و ده‌رده‌سه‌ريه‌گه‌ی بی شماره .\nعه‌لی جه‌عفه‌ر سويه‌ره‌مه‌يری ، كوڕه تاقانه‌گه‌ی ١٨ ساڵان له‌نه‌مام عومری زه‌رده‌خه‌نه‌ی خوه‌شی و تام جايه‌ڵيه‌گه‌ی برده دونيايگ تر و نه‌ڕه‌سيمنه ده‌زويرانی و سويره‌گه‌يا ك باوگ و داڵگه جه‌رگ سزيايه‌گه‌ی وه ته‌مای ئه‌وه بوين له‌ئاينده‌ی نزيكيگ سازده‌وڵ ئه‌ڕای بنه‌ن و سه‌رچووپی خڕ بيه‌ن و هه‌ڵپه‌ڕه‌كه‌ی خوه‌شيگ ئه‌ڕای بكه‌ن و شاواز خوه‌شی له‌تی بكيشن و له‌ناو ژيان هاوسه‌ری ماڵيگ وه‌دڵ خوه‌ی ئه‌ڕای بڕازننه‌وه ، وه‌لی وه‌داخ فره‌يگه‌وه كاكه عه‌لی گيان خه‌يوه‌ت پرسه‌و ماته‌مينی هه‌ڵوژان و جوير كه‌موته‌ريگ له باڵه‌فڕه‌ی خوه‌شی كه‌فت ماڵئاوايی ناوه‌ختيگ له خوه‌يشكه‌يل بی برای و داڵگه جه‌رگ سزيايه‌گه‌ی كرد و ، وه چپه‌يگه‌وه وته باوگه دڵ شكه‌سته‌گه‌ی بنيشه‌خه‌ير باوه گيان ، ئيواره‌ی ڕووژ جومعه‌ی ٢٣ی نيسان وه‌كاره‌ساتيگ جه‌رگبڕ كووتايی وه دويا هه‌ناسه‌ی ژيانی هات و له ته‌قينه‌وه‌يگ تيرۆريستی كه‌فته وه‌ر مه‌وج مردن و ماڵئاوايی يه‌كجاری له خێزان و قه‌وم و كه‌س و كار و هاوڕيه‌يل خوه‌ندگای كرد ، وای ئه‌جه‌ڵ له‌ناكاو برده‌ی و باوه‌ڕنامه‌ی (شه‌هيد)ی وه‌رگرت و ئاره‌زووه‌يل ژيانی وه‌چه‌و نه‌ی و مردنی بويه سه‌به‌ب ته‌واو نه‌كردن خوه‌ندنی له په‌يمانگاو دروسنه‌كردن كه‌ژاوه‌ی هاوسه‌رگيری و زوی هيشته‌مانه جی .\nوه ئارام بخه‌ف نازاره‌گه‌ی دڵ\nمه‌رگ هه‌ر وه‌ختی هات له‌كه‌س نيه‌كه‌ی سڵ\nباڵ چه‌و به‌رزه‌و كه بنوڕه حاڵم\nبزان چ شينيگ خستيده ماڵم\nعه‌لی جوانه‌مه‌رگ ، يه‌كيگه له‌بنه‌ماڵه‌ی (خاڵو موباره‌ك) ره‌حمه‌تی و شوون ژيانيان ناوچه‌ی خانه‌قی بويه تا وه‌ختيگ رژيم به‌عس وه زوور له‌زێد و ماوای خوه‌يان ده‌ريان كرد و ئاواره كريان . بيگومان ئه‌و بنه‌ماڵه تا ئيسه‌يش هه‌ر له‌بان ريڕه‌و كوردايه‌تی خوه‌يان وه‌رده‌وامن . هه‌زاران هه‌زار سڵام له‌گيان پاك و بيگه‌ردد ئه‌ی ڕووڵه تاقانه‌گه‌ی باوه و ئه‌ی وه‌ناز په‌روه‌رده‌و خوه‌شه‌ويسه‌گه‌ی هه‌ميشه له‌ياد ، خودا وه‌لداو به‌هه‌يشت شووند بوود.


کۆمپانیایەک لە هەولێر بەناوی "هەلی کار"ەوە فێڵێکی گەورە لە هاووڵاتیان دەکات\n14/01/2022 707 جار خوێندراوه‌ته‌وه\nلە هەولێر کۆمپانیایەک بە ناوی دۆزینەوەی هەلی کار بە مووچەی هەزار و 800 دۆلار، مامەڵە لەگەڵ چەند کەسێک دەکات و ئۆتۆمبێلەکانیان دەبات.\nکۆمپانیایەک لەهەولێر بە ناوی "رێدڵ" زیاتر لە 10 ئۆتۆمبێلی هاووڵاتیانی هەولێر وەردەگرێت بۆ ئەوەی گرێبەستیان بۆ بکات و دواتر بیانخاتە سەر کار، بەڵام هەشت ئۆتۆمبێل دەبات کە نرخیان دەگاتە 600 هەزار دۆلار".\nکۆمپانیاکە پێشتر باسی لەوەکردووە، دەیەوێت خەڵک دابمەزرێنێت بە مووچەی 1800 دۆلار بەڵام بەمەرجێک کە ئۆتۆمبێلی جۆری لاندکروزەری مۆدێلی سەروو 2017ی هەبێت، ئێستاش نە ئۆتۆمبێلەکان دیارن نە خاوەنی کۆمپانیاکە.


رێبوار حەمەوەیس : یەکێتى و یەکگرتوو . – WTARIKURD\nئەو قەیرانە سیاسى و ئابورییانەى هەرێمى کوردستانیان گرتۆتەوە لە دواى رێگریکردن لە سەرۆکى پەرلەمانى کوردستان و دەرکردنى وەزیرەکانى گۆڕان لە حکومەت بەبڕیارى مەکتەبى پارتى دیموکراتى کوردستان ، جگەلەوەى تاڕادەیەکى زۆر رەنگى سنورەکانى دوو ئیدارەیى تۆخکردەوە ، هێزو لایەنە سیاسیەکانیشى بەسەر دوو بەرەدا دابەشکردوە .\nبە پێى لێدوان و هەڵوێستە راگەیەنراوەکانیان ، بەشێک لە هێزو لایەنە سیاسیەکان کە بریتین لە باڵی ناڕازیى یەکێتى نیشتمانى کوردستان و باڵى دهۆکى یەکگرتووى ئیسلامى و کۆتاکان و چەند حزبێک کە خاوەنى یەک کورسین لە پەرلەمانى کوردستان ، لە بەرەى پارتى دیموکراتى کوردستاندان و پشتیوانى سیاسەتەکانى ئەو حزبە لەناوخۆ و دەرەوەى هەرێمى کوردستان دەکەن ، ئەم بەرەیەش نزیکە لە دەوڵەتى تورکیا بە سەرۆکایەتى ئاکەپە ،\nبەشێکى تریش لە هێزو لایەنە سیاسیەکان کە بریتین لە باڵى دەستڕۆیشتوى یەکێتى نیشتمانى کوردستان و باڵى سلێمانى یەکگرتووى ئیسلامى و کۆمەڵى ئیسلامى ، بە جۆرێک لە جۆرەکان و لە رێگەى وتارو لێدوانەکانەوە هاوشانى بزوتنەوەى گۆڕان سیاسەت دەکەن و پێیان وایە ئەوەى پارتى لە دواى ئۆکتۆبەرى ساڵى 2015 دا کردى نایاساییەو بۆتە مایەى قوڵبونەوەى قەیرانەکان ، لایەنەکانى ئەم بەرەیەیە تێڕوانینیان بۆ چارەسەرکردنى قەیران و پرسە سیاسیەکانى ناوخۆ و دەرەوەى هەرێمیش لەیەکەوە نزیکە ، هەموشیان پێکەوە تاڕادەیەکى زۆر لە بەغدادو ئێرانەوە نزیکن .\nجگەلە یەکێتى و یەکگرتوو ، گشت لایەنەکانى تر خۆیان لە نێوان ئەو دوو بەرەیەدا یەکلاکردۆتەوەو چاوەڕێن دۆخەکە لەبەرژەوەندییان بشکێتەوە .\nدابەشبونى یەکێتى و یەکگرتوو بەسەر بەرەى گۆڕان و پارتى پەیوەندى بە کۆمەڵێک فاکتەرى ناوخۆیى و دەرەکى ئەو دوو حزبەوە هەیە ، دۆخى ناوخۆى ئەو دوو حزبەش وایکردوە ، چ گۆڕان و چ پارتیش ، نەتوانن ئامانجە سیاسیەکانیان بەدى بهێنن ، بەو واتایەى تا ئێستا گۆڕان نەیتوانیوە زۆرینەى پەرلەمانى کۆبکاتەوە بۆ هەموارکردنەوەى یاساى سەرۆکایەتى هەرێم و پرسى چاکسازى و داهاتى نەوت . پارتیش بە هەمان شێوە تا ئێستا نەیتوانیوە زۆرینەى پەرلەمان کۆبکاتەوە بۆ رێکخستنى دانیشتنى پەرلەمانى کوردستان و هەڵبژاردنى دەستەیەکى نوێ بۆ پەرلەمان و سەرلەنوێ پێکهێناوەى حکومەت بەبێ گۆڕان و کۆمەڵى ئیسلامی ، ئەم مەبەستەى پارتى لە دوا پەیامى بارزانیدا ئاراستەى لایەنە سیاسیەکانى کرد .\nیەکێتى کە خاوەنى هەژدە کورسى پەرلەمان و یەکگرتووش خاوەنى 10 کورسى پەرلەمان ، دواى تێپەڕبونى چەند مانگێک بەسەر پەکخستنى پەرلەمان ، روئیایەکى رونیان نیەو هێڵى سێیەمیان هەڵبژاردوە کەئەویش چارەسەرکردنى کێشەکانە لەرێگەى گفتوگۆ و دانیشتنى گۆڕان و پارتى ، ئەم رێگاچارەیەش تا ئێستا بێ ئاکام بوە لەبەرئەوەى گۆڕان سورە لەسەر دەستبەکاربونەوەى سەرۆکى پەرلەمان بەر لە کۆبونەوە ، پارتیش بەهەموو جۆرێک گەڕانەوەى دکتۆر یوسف محەمەد وەک سەرۆکى پەرلەمان بۆ هەولێر رەتدەکاتەوە .\nهەڵبژاردنى رێگاى سێیەم لەلایەن یەکێتى و یەکگرتووى ئیسلامیەوە ، ئەوەندەى پەیوەندى بەدۆخى سیاسى و ئابورى و بەرژەوەندى باڵەکانى ئەو دوو حزبەوە هەیە ئەوەندە پەیوەندى بە هەوڵى جدى ئەو دوو حزبەوە نیە بۆ دەربازبوون لە قەیرانەکان ، چونکە سەرکردایەتى ئەو حزبە باش دەزانن کەتواناى بڕیاردانیان نیەو لە حالەتێکیشدا ، گەر بڕیارى خۆ یەکلاکردنەوە بدەن ئەوا جیابونەوەى باڵێکیان دەبێتە کارێکى حەتمى .


جوڵەیەکی دیپلۆماسی زۆر لە پشت پەردە و دەرگاکانەوە لە ئارادایە. ئەم ڕۆژانە لە دیپلۆماتێکی ئەوروپیم پرسی ئایا لە قۆناغی شەڕەوە دەڕۆینە قۆناغی دیپلۆماسی. ئەو وتی لە ڕۆژهەڵاتی ناوەڕاست هەمیشە مەترسی ئەوە هەیە، روداوێک، هێزێک، لە دوا قۆناغیشدا هەمو رێسەکەت لێبکات بە خوری. بەڵام وەڵامەکەی لە هەمانکاتدا یانی بەڵێ، بەڵام هێشتا مەترسی لە ئارادایە.\nدانیشتنەکان لە پایتەختە دورەکان و هەروەها نزیکەکانیش بەڕێوەدەچێت. هەمو ئەم دانیشتنانە پەیوەستن بە کوردەوە، بە چارەنوسی کوردەوە لە هەمو پارچەکان. هەندێک لە بەرپرسی کورد بە ئاگان، بەڵام زۆریان بێئاگان لەوەی دەگوزەرێت. نازانم ئەوانەی کە بە ئاگان چەندێک بە ئاگای هەمو وێنەکەن. چونکە یاریەکان بەبێ تێگەیشتنی پاشخانیان بە ئاسانی هەزم ناکرێن.\nچەند رۆژێک لەمەوپێش لە دیدارێکدا لە کەسانێکی نزیک بە حەشدی شەعبی و حکومەتی عێراقی ئەوەم بیست کە حەشد و شیعە و ئێران دەستبەرداری ئەو هێڵە نابن کە لە خانەقینەوە دەست پێدەکات هەتا حەلەب. لە دانیشتنەکەدا هەوڵمدا بزانم کە ئایا ئەم خاڵی سەرەتا و کۆتاییە چی بە یەکیان دەگەیەنێت، بە کوێدا تێدەپەڕێت، بۆ کوردستان چی دەگەیەنێت، بۆ عێراق چی دەگەیەنێت، هەروەها بۆ سوننە چی دەگەیەنێت.\nڕۆژانی دوای ئەوە دیپلۆماتێکی ئەوروپی ئەوەی پشتڕاستکردەوە کە ئەم هێڵە لە ئارادایە. ئەو لەوە زیاتر ڕۆشت کە ئێران لە ئازەربایجانەوە دەستی پێکردوە. ئەمریکیەکان، بە تایبەتی بەشی سەربازی وەها دیاربو بێخەم بن. دیپلۆماتەکانیان جەختیان لە سەر ئەوە دەکردەوە کە کارەکان لە ئەنجامدا بەبێ ئەوان ناکرێت.\nدیارە ڕونە هەمو شتێک ناوترێت. بەڵام ئەوەی جیگای مەترسیە کە میدیای کوردی و ناوەندی سیاسی کوردی و ئەوانەی خۆیان بە موحەلیل دەزانن دورن لە وەی کە چی دەگوزەرێت، بە هۆی هۆکاری زۆرەوە.\nلێرەدا وەک دەرئەنجام چەند خاڵێک ئاماژە پێئەدەم\nیەکەم، تورکیا لە هاتنی بۆ سوریا سێ ئامانجی هەبو: بە دەستهێنانی کورسی لە سەر مێزی دانوستان، بەربەست دروستکردن لە هێڵی خانەقین حەلەب، هەروەها سنوردارکردنی کورد\nدو، وەک دیپلۆماتێکی ئەوروپی بە ڕاشکاوانە پێی وتم، ئێستا کە ئێران و تورکیا روبەرو لە سەر مێزی دانوستان دادەنیشتن ئەگەر هاتو رێگری لە کورد بو بە مایەی ئەوەی کە بەیەک بگەن ئەوا هەردو ئامادەن رێگری لە کورد بکەن چونکە لە قازانجی هەردولادایە.\nسێ، ئەوروپا نیگەرانە لە هەژەمۆنیەتی ئێران، بەڵام راستەخۆ هیچی پێناکرێت، بۆیە لە هەوڵی ڕۆڵی زیاتره بۆ تورکیا، چ وەک راستەخۆ هاوپەیمان لە ناتۆ، چ وەک هێزێکی رێگر لە پرۆژەکە، هەروەها وەک بونی بەرژەوەندی هاوبەش.\nچوار، دونیا چاوەڕوانی تەرمپە. بە تایبەت پەیوەندی لە گەڵ روسیا و ئێراندا. بە گشتی دو ڕا هەیە: ترەمپ رەق دەبێت لە گەڵ ئێراندا، بەڵام تەنانەت ئەوانی کە خاوەن ئەم ڕایەشن، بڕوایان بەوە نیە کە رێککەوتنەکە هەڵدەوەشێتەوە، ڕای دوەم ترەمپ بە ناچاری نەرم دەبێت لە گەڵ ئێڕاندا.\nبەڵام لە هەمو حاڵەتێکدا لە دو ساڵی یەکەمی ترەمپدا هێندە بەرەمبەر ئێران ڕونادات. من خۆم بڕام وەهایە کە ململانێکە زیاتر ریتۆریک دەبێت. ئۆباما سیفەتێکی ترسناکی دا بە پێگەی ئەمریکا لە دونیادا، ئەویش بریتی بە لەوەی کە ئەمریکا هەڕەشە ئەکات بەبێ ئەوەی هیچ بکات بۆ جێبەجێکردنی.\nئەوەی هەستی پێدەکەم ئێستا تەنها پرۆژەیەک لە ئارادیە کە لە سەر ئەرزی واقیع دەچەسپێت کە پرۆژەی هەژەمۆنیەتی ئێرانە، ئەمە پاشخانێکی ئاڵۆزی درێژی هەیە، ئێرە شوێنی باسی نیە. ئەوانی تر هەمو پلانیان لە رێگری کردنە لەم پرۆژەیە کە لە دۆخی ئێستادا تەنها دەتوانێت سنورداری بکات نەک کۆتایی پێبهێنێت. تورکیا کە ڕاسپێردراوە بەم ڕۆڵە، بەڵام ئەم وڵاتە لە ناوەوە لە قەیرانی قوڵدایە. قوڵی ئەم قەیرانە لەو وەرچەرخانەدایە کە سیاسەتی ناوەوەی تورکیا بە خۆیەوە بینیوە، ئەویش بریتیە لە دەردە کورد. مەبەستم لە دەردە کورد ئەوەیە کە کاتێک قەیرانێک دێت، یەکگرتویی دروست ناکات، بەڵکو پەرتبون دروست دەکات، هێزەکان لە هەوڵی ئەودان کە چۆن یەکتر تۆمەتبار بکەن. ئەم وەرچەرخانە نوێیە لە سیاسەتی تورکیدا لە هەمو شتێکی تر زیاتر تورکیا لاوازدەکات.\nلە ساتەوەختی گواستنەوە بۆ دۆخی دیپلۆماسی هەرێم لاوازە. لاوازی هەرێم کۆمەڵێک بنەمای هەیە، خراپی سیستەمی حوکمداری لە هوردو ڕوی سیاسی و ئابوری، سیاسی خۆ پەرست، خەڵکێکی خۆ خۆر، بونیادنەنانی بنەماکانی هێز، پەرتی زیاتر و کردنی میدیا بە هەمو شێوەکانی بە ئامرازی ئەم پەرتیە. قوڵتر بیربکەینەوە، نەبونی نەتەوە، نەبونی نیشتمان، نەبونی دیدی درێژخایەن.


داوا له تره‌مپ ده‌كرێ خه‌لیفه بكات به باڵوێزی ئه‌مه‌ریكا له سعوودیه\nمیا خه‌لیفه ئه‌ستێره‌ی فیلمه ڕووته‌كان كه خه‌ڵكی ئه‌مه‌ریكایه و به ڕه‌گه‌ز عه‌ره‌بی لبنانییه، پێشنیاز كراوه ببێته باڵوێزی وڵاته‌كه‌ی له سعوودیه.\nڕۆژی پێنجشه‌می ڕابردوو، ماڵپه‌ڕی گۆگڵ ئاشكرای كرد كه له وڵاتی میسڕ، گه‌ڕان به‌شوێن ناوی "میا خه‌لیفه" پله‌ی یه‌كه‌می به‌ده‌ست هێناوه، ئه‌مه‌ش له كاتێكدایه كه پێشتر هه‌مان ئه‌و تۆڕی گه‌ڕانه ئاشكرای كردبوو كه گه‌ڕان به شوێن وێنه‌كانی ئه‌و ئێستێره ڕووته، له ڕۆژهه‌ڵاتی ناوه‌ڕاست پێشه‌نگه.\nئه‌مه گه‌رمبوونه‌وه‌ی بازاڕی خه‌لیفه، دوای ئه‌وه دێت كه ماڵپه‌ڕی "change"ی ئه‌مه‌ریكی بڵاوی كرده‌وه كه ئه‌مه‌ریكییه‌كان داوایان له دۆناڵد تره‌مپ كردووه، میا وه‌ك باڵوێزی وڵاته‌كه‌یان له سعوودیه دابمه‌زرێنێت.\nڕێژه‌ی ئه‌و ئه‌مه‌ریكییانه‌ی ئه‌و داوایه‌یان به‌رز كردووه‌ته‌وه، گه‌یشتووه‌ته هه‌زاران كه‌س، وه‌ك سه‌رچاوه‌كانی ئه‌و وڵاته ئاماژه‌ی پێ ده‌ده‌ن، ناوی سیناتۆریشی تێدایه بۆ ئه‌و پێشنیازه و گه‌یشتووه‌ته ده‌ست دۆناڵد تره‌مپ تا بڕیاری له‌سه‌ر بدات.\nئاماژه به‌وه ده‌كه‌ن كه میا خه‌لیفه، به‌و پێیه له بنه‌چه‌دا عه‌ره‌به و كولتووری عه‌ره‌ب و موسڵمان شاره‌زایه، كه‌سێكی شیاوه بۆ ئه‌وه‌ی پێوه‌ندییه‌كانی نێوانیان به‌ره‌و باشتر ببات.\nمیا خه‌لیفه، پۆڕنۆستارێكی ئه‌مه‌ریكییه، له بنه‌ڕه‌تدا له خانه‌واده‌یه‌كی لبنانییه و شانازی به زێدی خۆیه‌وه ده‌كات و له چه‌ند شوێنێكی جه‌سته‌شی تاتۆی وه‌ك دروشمی نیشتمانی بۆ وڵاته‌كه‌ی چاندووه.\nئه‌م بابه‌ته 72348 جار خوێنراوه‌ته‌وه\nئه‌ژین خۆشه‌ویستییه‌كه‌ى نادركێنێ\nشاجوانی بەغدا: ئاماده‌م خۆم بفڕۆشم


حكوومه‌تی خه‌ڵكه ئه‌زموونه سه‌ركه‌وتووه‌كان\nدانانی بناغه‌ی تۆكمه و سه‌ره‌كی بۆ هه‌ر حكوومه‌ت و حوكمڕانییه‌كی سه‌ركه‌وتوو، بریتییه له سه‌نگ و قورسایی ئابووری، ئابووریش هه‌ر له‌خۆڕا بونیات نانرێت، به‌ڵكو كۆمه‌ڵێك نه‌خشه و كار و بیره كه پێویستیان به بڕیاری بوێر و داوده‌زگای كارا و كادری به‌توانا هه‌یه، تا به‌و هۆیانه‌وه بتوانێ ژیانێكی خۆشگوزه‌ران بۆ هه‌موو هاووڵاتییانی كوردستان فه‌راهه‌م بێت و داهاتوویه‌كی باشیش بۆ نه‌وه‌كانی داهاتوو گره‌نتی بكات.\nهه‌ر هه‌نگاوێكی نادروست هه‌ڵهێنرابێت یان كارێكی ناڕێك له ماوه‌ی 27 ساڵی حوكمڕانی كوردیدا تێبینی كرابێت، ده‌رئه‌نجامه‌كه‌ی ئه‌م حاڵه‌ته‌ی ئێسته‌ی لێ كه‌وتووه‌ته‌وه، كه نه خه‌ڵكی كراوه‌ته ئامانجی یه‌كه‌می حكوومه‌ت و نه كه‌رتێكی ته‌ندروستی باش و په‌روه‌رده‌یه‌كی هاوچه‌رخی لێ به‌رهه‌م هاتووه، ئه‌گه‌ر وا نییه بۆ هه‌موومان له‌كاتی نه‌خۆشییه‌كدا په‌نا بۆ نۆرینگه و نه‌خۆشخانه ئه‌هلییه‌كان ده‌به‌ین، كه ئه‌مانیش له رووی نرخ و كوالێتییه‌وه به‌پێی پێویست سه‌لامه‌ت و پێشكه‌وتوو نین، ته‌نانه‌ت ئه‌گه‌ر بته‌وێت پاشه‌ڕۆژێكی باشتر بۆ منداڵه‌كانت مسۆگه‌ر بكه‌یت، بێگومان ده‌بێت هه‌رچی پاره و پوولت هه‌یه بیخزێنیته گیرفانی قوتابخانه و زانكۆ ئه‌هلییه‌كانه‌وه كه ئه‌وانیش هیچ حیسابێكیان بۆ داهاتی تاكه‌كه‌سی ئه‌م نیشتمانه‌یان نه‌كردووه، به لاشیانه‌وه گرنگ نییه چ كادرێكی دڵسۆز به نیشتمان له داهاتوودا به‌رهه‌م بهێنن.\nله‌باره‌ی ژێرخانی ئابووری كوردستانیش له‌م وتاره‌مدا دوور و نزیك نامه‌وێ خۆم له هه‌ردوو كه‌رتی كشتوكاڵی و كانزاكان بده‌م كه هه‌موو كه‌سێك ده‌زانن چه‌نده گرنگن بۆ په‌ره‌پێدانی ئابوورییه‌كی نیشتمانیی ساغڵه‌م، به‌تایبه‌ت له بواره‌كانی كێڵانی زه‌وی و ده‌رهێنانی كه‌ره‌سته‌ی خاو و دابینكردنی خۆراكی پێویست كه پێویستیان به چالاككردنی كشتوكاڵی بازرگانیی و ڕه‌ز و دارستانیی و شوانكاره‌یی و ڕاووشكار و كۆكردنه‌وه‌ی به‌روبووم و ڕاوه‌ماسی و ده‌رهێنانی به‌رد و چاره‌سه‌ركردنی زانستییانه‌یه به گۆڕینیان بۆ كه‌ره‌سته‌ی سه‌ره‌كی له ڕێی توانه‌وه‌ی ئاسن و به پیشه‌سازیی جلوبه‌رگ و مافوور و دروستكردنی كه‌ره‌سته‌ی كاره‌بایی ناو ماڵ و قوتووبه‌ندكردنی میوه و گۆشت و ڕێكخستنی ده‌رمان و شیره‌مه‌نی و تاد، به‌ڵام ئه‌وه‌تا ته‌نانه‌ت به‌رپرسانی باڵای هه‌رێمه‌كه‌ش ددانیان به‌و راستییه تاڵه‌دا ناوه كه له‌م رووه‌وه كه‌موكورتی زۆر گه‌وره هه‌یه، هه‌رچی یاسا و رێنوێنییه‌كانیشه به‌شێوه‌یه‌كی یه‌كسان به‌سه‌ر هاووڵاتییان وه‌ك یه‌ك جێبه‌جێ ناكرێن.\nله‌وه تێده‌گه‌م كه كابینه یه‌ك له‌دوای یه‌كه‌كانی ئه‌م حكوومه‌ته دووچاری زنجیره‌یه‌ك له كاره‌سات و شه‌ڕ و گه‌مارۆ و هاتنی به‌لێشاوی ئاواره و بڕینی بودجه و جه‌نگی ئابووری بوونه‌ته‌وه، به‌ڵام له‌وه تێناگه‌م بۆچی جارێكی تر په‌نا ده‌برێته به‌ر حكوومه‌تی حزبه‌كان، له هه‌موو دنیادا ئه‌و ئه‌زموونه تاقی كراوه‌ته‌وه كه سیستمی حكوومه‌تی فره‌حزبی و ئایدیۆلۆجیای جیاواز له‌بری ئه‌وه‌ی ببێته فاكته‌رێك بۆ به‌ره‌نگاربوونه‌وه‌ی ته‌حه‌دییه‌كان و ته‌نگژه‌ی دارایی و گه‌مارۆی ئابووری، كه‌چی ده‌بێته به‌ردی بناغه بۆ هه‌ڵچنینی كه‌ڵه‌كی حكوومه‌تێكی ناسه‌قامگیر له ڕووه‌كانی سیاسی و ئابوورییه‌وه.\nله‌لایه‌كی تره‌وه ره‌نگه بۆ ئه‌م قۆناغه گه‌ڕانه‌وه بۆ به‌غدا وه‌ك فریاكه‌وتنێكی په‌له و خێرای دۆخه‌كه كارێكی باش بێت، به‌ڵام وه‌ك ستراتیج خۆكوشتنێكی له‌سه‌رخۆیه، كاتێك به‌غدا تاكلایه‌نه ده‌ستی به راگرتنی به‌شه بودجه‌ی كوردستان كرد و دواتر گه‌مارۆ و جه‌نگی ئابووری له دژی خه‌ڵكی كوردستان راگه‌یاند، ئه‌مه سیاسه‌تێك نه‌بوو هه‌روا له‌خۆڕا هاتبێت، ئه‌مه بۆ به‌غدا و سه‌رجه‌م پایته‌خته‌كانی دنیا ستراتیجێكی دوورمه‌ودایه و هه‌رچی پلان و پێوه‌ندییه‌كانی به‌غدا و پایته‌خته‌كانی تری تاران و ئه‌نكه‌ره و دیمه‌شق هه‌یه، له‌گه‌ڵ كورد له‌سه‌ر ئه‌م ستراتیجه‌ی كه هه‌وڵی به كۆیله‌كردنی كورد بونیات نراوه، ئه‌مه‌ش بۆ ئه‌و كه‌موكورتییه ئابوورییه زه‌قه ده‌گه‌ڕێته‌وه كه له جومگه سه‌ره‌كییه‌كانی ئابووری كوردستاندا بوونی هه‌یه، له پێش هه‌مووانه‌وه نه‌بوونی به‌رهه‌مهێنان و به‌ڕێوه‌بردنێكی باشی ئابوورییه.\nئه‌مه جه‌ده‌لی گفتوگۆ و بیروبۆچوونه دژ به‌یه‌كه‌كان نییه یان جه‌ده‌لی لێدوان و قسه‌كانی سه‌رمێزی سیاسه‌تمه‌داران و حزبه كوردستانییه‌كان نییه به‌وه‌ی ئاخۆ چی باشتره بكرێت؟ گه‌ڕانه‌وه بۆ به‌غدا یان ئابووری سه‌ربه‌خۆ؟ حكوومه‌تی حزبه‌كان و حكوومه‌تی خه‌ڵك له چیدا یه‌ك ده‌گرنه‌وه؟ به‌ڵكو ئه‌مه زانستی ئابوورییه كه پێمان ده‌ڵێت ئه‌زموونه سه‌ركه‌وتووه‌كان له مه‌عریفه‌ی ئابووری و توێژینه‌وه‌كانیه‌وه گه‌ر گلۆبالیزمیش بن، به‌ڵام هه‌ر له بنه‌چه‌وه لۆكاڵین و كۆپی هیچ وڵات و بیروزهنی ته‌نیا تاكه‌كه‌س و حزب و گرووپێكی دیاریكراو نین، به‌ڵكو هه‌ڵقوڵاوی واقیعی هه‌رێمه‌كه و حزب و حكوومه‌ت و كه‌رتی تایبه‌ت و ده‌زگه ته‌شریعی و جێبه‌جێكاره‌كانه، له زانستی نوێی ئابووریدا گرنگ نییه چۆن ئابووری به‌ڕێوه ده‌به‌یت، یان سه‌ر به‌چی سیستمێكیت، ئابووری بازاڕیی یان سه‌رمایه‌داریی یا سۆشیالیستیی و تێكه‌ڵاویی یان سه‌ر به چی قوتابخانه‌یه‌كی مۆدێرن و رێی سێیه‌م و ده‌یان ناوی تری، به‌ڵكو گرنگ ئه‌وه‌یه ئه‌زموونه‌كه‌ت سه‌ركه‌وتوو بێت و له ئاستی خواست و ویستی ده‌نگده‌ران و هاووڵاتییاندا بێت، گرنگ ئه‌وه‌یه ئه‌و ئاراسته ئابوورییه چی لێ ده‌كه‌وێته‌وه و تا چه‌ند حكوومه‌ت خۆی بۆ ئه‌گه‌ری روودانی ته‌نگژه‌كان ئاماده كردووه، له ساڵانی رابردوودا حزبه‌كان و حكوومه‌ته‌كان نه‌بوون كه باجی شكسته‌كانیان داوه‌ته‌وه، به‌ڵكو ئه‌وه هاووڵاتی و گه‌نجی كورد بووه باجی سیاسه‌ت و به‌رنامه و ره‌فتاره سه‌قه‌ته‌كانی فه‌رمانڕه‌واكانیان داوه‌ته‌وه، بۆیه كاتی ئه‌وه هاتووه كابینه‌ی نوێی حكوومه‌ت به ته‌نیا بیر له جۆر و شێوازی سیستم و فه‌لسه‌فه و دنیابینیی ئابووری نه‌كاته‌وه، به‌ڵكو بیر له‌وه بكاته‌وه چی باشه بۆ میله‌ته‌كه‌ی و له ئاست خواست و داواكارییه‌كانیدایه تا به‌بێ منه‌ت پێكردن بۆیانی ئه‌نجامی بدات و بزماری كۆتایی له تابووتی ئه‌و حزبه شه‌عبه‌وییانه‌ش بدات كه له‌سه‌ر شكسته‌كان و كه‌موكورتییه‌كان ده‌له‌وه‌ڕێن و كه‌موكورتییه‌كانیان كردووه‌ته بنێشته‌خۆشه‌ی سه‌رزار و ماكینه‌ی ئیعلامی پێ ده‌سووڕێنن و لایه‌نگرانی خۆیان و خه‌ڵكی ساده‌ی سه‌ر شه‌قامی پێ فریو ده‌ده‌ن.\nكه‌واته وه‌ك به‌ری ڕۆژ ڕوونه ئه‌وه‌ی له‌م كابینه‌یه‌ی حكوومه‌تی هه‌رێمی كوردستاندا له‌رووی ئابوورییه‌وه چاوه‌ڕوان ده‌كرێت چین؟ خواست و داواكاری خه‌ڵكه.


جۆ بایده‌ن: دادگه‌ی ئه‌مریکا بڕیاری کۆتایی له‌سه‌ر گولن ده‌دات - Mehr News Agency\n23 tîrmehê 2016 - 10:01\nNews Code 4441\nله په‌یوه‌ندی ته‌له‌فۆنی له‌گه‌ڵ سه‌رۆک وه‌زیرانی تورکیا؛\nجۆ بایده‌ن: دادگه‌ی ئه‌مریکا بڕیاری کۆتایی له‌سه‌ر گولن ده‌دات\nجێگری سه‌رۆک کۆماری ئه‌مریکا هاوکات له‌گه‌ڵ جه‌خت کردنه‌وه له هاوکاری له‌گه‌ڵ ئه‌نقه‌ره ڕایگه‌یاند که بڕیاری کۆتایی سه‌باره‌ت به ڕاده‌ست کردنی فه‌تحۆڵا گوله‌ن له ژێر ده‌سه‌ڵاتی دادگاکانی ئه‌مریکایه.\nبه ڕاپۆرتی ئاژانسی مێهر له ڕۆژنامه‌ی ده‌یلی سه‌باح، جۆ بایده‌ن، جێگری سه‌رۆک کۆماری ئه‌مریکا له په‌یوه‌ندی ته‌له‌فوونی له‌گه‌ڵ بینالی یه‌لدریم، سه‌رۆک وه‌زیرانی تورکیا دڵنیایی دا که واشنتۆن سه‌باره‌ت به کێشه‌ی گوله‌ن که تاوانبار کراوه به کوده‌تا، هاوکاری پێویست له‌گه‌ڵ ئه‌مریکا ئه‌نجام ده‌دات.\nبه‌م حاڵه‌شه‌وه، ئاژانسی ئاناتۆلی له سه‌رچاوه‌یه‌کی باوه‌ڕپێکراوه ڕاپۆرتی دا که له‌م گفتوگۆ ته‌له‌فۆنیه، جۆ بایدن ڕایگه‌یاندووه که بڕیاری ڕاده‌ست کردنی گوله‌ن له ده‌ستی دادگاکانی ئه‌مریکادایه.\nبایده‌ن له په‌یوه‌ندیه ته‌له‌فوونییه‌که‌ی خۆی له‌گه‌ڵ یه‌لدریم وتی: سه‌ره‌ڕای ئه‌مانه واشنتۆن درێژه به هاوکاری خۆی له‌گه‌ڵ ئه‌نقه‌ره ده‌دات.\nجێگری ئۆباما هاواکات له‌گه‌ڵ ئیدانه کردنی دووباره‌ی کوده‌تاکه‌ی ۱۵ی ژووئیه له تورکیا له دڵفراوانی خه‌ڵکی تورکیا ڕێزی گرت.\nسه‌رۆک وه‌زیرانی تورکیا له وڵام دانه‌وه به قسه‌کانی بایدن وتی: تورکیا له زۆر له مێژه‌وه سه‌باره‌ت به هه‌وڵه‌کانی گوله‌ن و ڕێکخراوه تیرۆریستییه‌که‌ی به ده‌وڵه‌تی ئه‌مریکا هۆشداری داوه، ئه‌م وڵاته له هاوپه‌یمانه‌که‌ی خۆی چاوه‌ڕوانی ئه‌وه‌ی هه‌یه که گوڵه‌ن ڕاده‌ستی ئه‌نقه‌ره بکاته‌وه.\nشایانی باسه ڕۆژی ۱۵ی ژوئیه‌ی ئه‌مساڵ گرووپێک له هێزه سه‌ربازییه‌کان ویستیان که به ئه‌نجام دانی کوده‌تایه‌کی سه‌ربازی له تورکیا، ده‌وڵه‌تی ڕه‌جه‌ب ته‌یب ئه‌ردۆغان، سه‌رۆک کۆماری ئه‌م وڵاته بڕووخێنن که دواجار هێزه‌کانی پۆلیس به‌رنگاری ئه‌م هه‌وڵه بوونه‌وه.


ژمارەیەک دادوەر و ئەندامی داواکاری گشتی: هیچ بیانوییەک بۆ لێبڕینی مووچە نەماوە – سنور میدیا\nژمارەیەک دادوەر و ئەندامی داواکاری گشتی: هیچ بیانوییەک بۆ لێبڕینی مووچە نەماوە\nکۆمەڵێک دادوەر و ئەندامی داواکارى گشتى لە هەرێمى کوردستاندا دواى کۆتاییهێنان بە لێبڕینى موچە و کۆتاییهێنان بە دەستێوەردانى حزبی دەکەن لە دادگاکاندا، دەشڵێن، ئەگەر لە ماوەیەکى دیاریکراودا داواکانیان جێبەجێ نەکرێت هەڵوێستیان دەبێت.\nلە راگەیەندراوێکدا، ٦١ دادوەر و ئەندامی داواکارى گشتى بڵاویانکردەوە، “دەبێت حكومەتى هەرێمى كوردستان چاكسازى راستەقینە ئەنجام بدات و كۆتایی بەشێوازى نایاسایی دوو موچە و سێ موچە و هەزاران بندیوار بهێنێت و بڕیاری لێبڕینی موچە هەڵبوەشێنێتەوە.”\nباسیان لەوەشکردووە، ئەگەر پێشتر هەر بیانوویەک بۆ لێبڕینى موچە هەبووبێت، ئێستا بە بەرزبوونەوەى نرخى نەوت بۆ سەرووى ٦٥ دۆلار و زیادبوونى داهاتى ناوخۆ و رێككەوتن لەگەڵ حكومەتى فیدڕاڵ، ئەوا بواری بۆ ئەو بیانووانە نەهێشتووەتەوه.\nئەوەشیان خستووەتەڕوو، دەستوەردانى حزبی لە كاروبارى دادگاكان رێگەى لێ بگیرێت و بە هەموو شێوەیەک قەدەغە بكرێت.\nلە کۆتایی راگەیەنراوەکەیاندا هاتووە، چاوەڕوانن حكومەتى هەرێم بە زووترین كات بەڵێنەكانى جێبەجێبكات لە ئەنجامدانى چاكسازی و كۆتایی هێنان بە لێبڕنى موچە و گێڕانەوەى سەرجەم مافی فەرمانبەران لە موچە و شایستە بڕاوەكانیان.\nئەوەش لەکاتێکدایە، حکومەتی هەرێم موچەی ئەم مانگە بە لێبڕینی ٢١٪ـەوە دابەشدەکات، لەکاتێکدا نرخی نەوت بەرزبووەتەوە و داهاتەکانی ناوخۆش زیادیکردووە، کە ئەوەش نیگەرانی موچەخۆرانی لێکەوتووەتەوە.\nدەقی راگەیەنراوەکەی کۆمەڵێک دادوەر و ئەندامی داواکاری گشتی:


ده‌ته‌وێت واز له جگه‌ره بێنیت ئاوی لیمۆ بخۆ - جام کوردی\nده‌ته‌وێت واز له جگه‌ره بێنیت ئاوی لیمۆ بخۆ\n06 تەمموز 2019\nده‌وترێت که ئه‌وانه‌ی حه‌زیان له‌وه‌یه واز له جگه‌ره‌کێشان بێنن چیدی قاوه به کار مه‌هێنن و ئاوی لیمۆ بخۆن.\nبه پێی ڕاپۆرتی جام کوردی، ڕێکخراوی ته‌ندرووستی جیهانی ئاشکرای کردووه که ساڵانه هه‌زاران که‌س به هۆی جگه‌ره‌کێشانه‌وه گیان له ده‌ست ده‌ده‌ن و تا دێت مه‌ترسی جگه‌ره‌کێشان زیاتر ده‌بێت، بۆ دوورکه‌وتنه‌وه له‌وه‌ش ئیراده‌یه‌کی به‌هێز پێویسته.\nڕێکخراوه‌که ئاشکرای کردووه که هه‌ندێک ڕێگا یارمه‌تیده‌ر ده‌بێت بۆ وازهێنان له جگه‌ره‌کێشان. یه‌کێک له‌و ڕێگایانه به‌کارهێنانی لیمۆیه.\nئاوی لیمۆ بگوشرێته‌وه ناو یه‌ک په‌رداخ ئاو، هه‌ر کات حه‌زت له جگه‌ره‌کێشان هه‌بوو ئاوه‌که بخۆره‌وه و به‌و جۆره‌ش هه‌ستی جگه‌ره‌کێشانت که‌م ده‌بێته‌وه.\nله به‌رامبه‌ردا ده‌بێت بۆ ماوه‌یه‌ک دوور بکه‌ویته‌وه له خواردنی چا و قاوه، له به‌ر ئه‌وه‌ی که به‌کارهێنانی کافایین له گه‌ڵ نیکۆتین حه‌زی جگه‌ره‌کێشان زیاد ده‌کات و جۆرێک له هۆگری بۆ جگه‌ره درووست ده‌کات.\nله گه‌ڵ ئه‌وه‌شدا هۆشداریی داوه که زۆر خواردنه‌وه‌ی لیمۆش زیانی هه‌یه به تایبه‌ت بۆ ئه‌و جگه‌ره‌کێشانه‌ی که کێشه‌ی گه‌ده یان گورچیله‌یان هه‌یه.\nڕێکخراوی ته‌ندرووستی جیهانی به پێویستی زانیوه که به به‌رده‌وامی وه‌رزش بکرێت و ئاوی پێویست بخورێته‌وه و به‌رنامه‌یه‌کی خۆراکیی هاوسه‌نگ و ته‌ندرووست دابنرێت بۆ قه‌ره‌بووکردنه‌وه‌ی ئه‌و ڤیتامین و کانزایانه که به هۆی جگه‌ره‌کێشانه‌وه له ده‌ست دراون.


کوردیپێدیا - شانۆ\n🔤 شانۆ | پۆل: وشە و دەستەواژە | زمانی بابەت: 🏳 کوردیی ناوەڕاست\nلەوەدەچێت گۆرانگۆرانی شاعیر یەکەم کەس بووبێت پەیڤی (شانۆ)ی لەبری (مسرح) و(تمپیل)ی عەرەب و تیاتری ئینگلیزی لەساڵی 1950 بەکارهێنابێت. ئەم بەکارهێنانەشی لە شیعری (جلیوەی شانۆ)دا بووە کە لە دیوانی (فرمیسک و هونەر)دا لەساڵی 1950 لەچاپخانەی معاریف لەبەغداد چاپکراوە.\n 🇰 تۆماری تایبەت بۆ کوردیپێدیا | 🏳 کوردیی ناوەڕاست | تۆمارێکی تایبەت بۆ کوردیپێدیا لەلایەن (داناز عەبدولڕەحمان) سەبارەت بە (شانۆ) لە: 11-8-2012 15:03:29\n🖇 بابەتە پەیوەستکراوەکان: 175\n1. 👁 بەڕێوەبەرێتی هونەری شانۆ لە سلێمانی\n1. 👁 3 شانۆنامەی جیهانی\n2. 👁 4+1 = شانۆ نامە\n3. 👁 7 تێکستی شانۆیی\n4. 👁 ئاسک شانۆگەرییەکی شیعرییە لەپێنج تابلۆدا\n5. 👁 ئاشتیخوازی لادێیی و پەیمانی دوولایی: دوو شانۆگەری\n6. 👁 ئانتۆنین ئارتۆ و شانۆی توندوتیژی\n7. 👁 ئاوات: دوو باسە لەسەر رەوشت و خێزان (شانۆگەری)\n8. 👁 ئەرکیۆلۆژیای شانۆ\n9. 👁 ئەزموونکاریی لە شانۆدا\n10. 👁 ئەزموونی شانۆی گەرۆک\n11. 👁 ئەزموونی شانۆی مایرهۆڵد\n12. 👁 ئەزموونە درەوشاوەکانی شانۆ\n13. 👁 ئەسانسێرەکە - ئاهەنگی جەژنی لەدایکبوون - دوو شانۆنامە\n14. 👁 ئەگەر شانۆ لە کوردستان مردبێ، چی زیندووە؟!\n15. 👁 ئەلبومێک لە شانۆ و درامای کوردی\n16. 👁 ئەنتۆلۆژیای شانۆی ئەزموونگەری\n17. 👁 ئەندۆرا – شانۆنامەیەک لە دوازدە وێنەدا\n18. 👁 ئەو زەلامێ دگەل خۆ لێک جودا/ شانۆ، سیار تەمەر، 2006\n19. 👁 بارزانی شانۆگەرییەکە بۆ منداڵان\n20. 👁 بزاڤا شانۆیێ ل ئاكرێ-ئامێدی-زاخۆ شانۆوا قوتابخانە یان ل دهۆكێ 1970 تا 1990\n21. 👁 بووکی بەفر: شانۆگەرییەکە لە 19 تابلۆ پێکهاتووە\n22. 👁 بیبلیۆگرافیای نواندن و شانۆیییەکان\n23. 👁 بیبلیۆگرافیای نواندن و شانۆییەکانی کۆمەڵەی هونەرە جوانەکانی کورد\n24. 👁 بیرهاتنێن کچەکا ئەڤیندار...چیرۆک شانۆ پەخشان\n25. 👁 بێکەس و دوو شانۆنامەی تر\n26. 👁 بەرجەستەکردن لە شێوازەکانی شانۆی نۆژەندا\n27. 👁 بەرەو خۆر و گۆمی مەنگ: دوو شانۆنامە\n28. 👁 پانتایی بۆش و دەروازەیەک بۆ شانۆیەکی جودا\n29. 👁 پلەی سفری شانۆ\n30. 👁 پۆست مۆدێرنە و چەند بابەتێکی شانۆیی\n31. 👁 پیتەر بروک لە شانۆی هاوچەرخی جیهانیدا\n32. 👁 پێنج وتاری شانۆیی\n33. 👁 پەراوێزەکانی شانۆ\n34. 👁 تینسی ولیامز و ئاڕاستە نوێیەکانی شانۆ\n35. 👁 تیۆر و پراکتیک لە کتێبەکانی شانۆدا\n36. 👁 تیۆرەکانی دەرهێنانی شانۆیی\n37. 👁 تێکستی شانۆیی و چەند سەرنجێکی رەخنەیی\n38. 👁 تەکنیکەکانی نواندن لە شانۆ و سینەمادا\n39. 👁 جیهانە جوانەکەمان: ئۆپەرێت و شانۆگەریی جیهانی مناڵان\n40. 👁 جەوهەر باپیر و نەوزاد مستەفا؛ شەهیدانی شارە دێرینەکەی کوردستان و شانۆی کوردی\n41. 👁 چیرۆک و شانۆگەریی (دەریاش هەڵچوونی هەیە)\n42. 👁 چەپکێ رەخنەی شانۆیی\n43. 👁 چەند بابەتێکی شانۆیی\n44. 👁 چەند بابەتێکی شانۆیی 2\n45. 👁 چەند باسێک دەربارەی شانۆی کوردی\n46. 👁 چەند شانۆی نامەیەک بۆمنا لان\n47. 👁 حەوت شانۆنامە بۆ مناڵان\n48. 👁 حەوت شانۆنامەی تاک دیمەن\n49. 👁 خوێندنەوە و هەڵسەنگاندن بۆ چەند دەقێکی شانۆیی و ئەدەبی\n50. 👁 خۆشترین گۆرانی شانۆی سالار\n51. 👁 خەونەنمایشێک، سەرەتایەک بۆ مۆدێرنیزم لە شانۆی ئەورووپیدا\n52. 👁 داسەکەی شاسوار... چیرۆکێکی شانۆگەری\n53. 👁 دوژمنان - شانۆنامە\n54. 👁 دوو شانۆنامە لە مێژووی کوردەوە: شاجوانی دەربەند فەقەرە و کەیغان\n55. 👁 دوو شانۆنامە.. کورسییەکان، سیکرابخانە\n56. 👁 دڵداری و پەیمان پەروەری: چیرۆک بۆ شانۆ\n57. 👁 دیاری بۆ شانۆی مناڵان\n58. 👁 دیداری سەرەک کۆمار - شانۆگەری\n59. 👁 دە شانۆنامە\n60. 👁 دەرهێنان و شانۆی مۆدێرن\n61. 👁 دەرهێنانی شانۆیی\n62. 👁 رۆژانی گوڵڕەنگ و شانۆی سالار\n63. 👁 زێڕین: ئەم نامیلکەیە دوو چیرۆکی شانۆیی تیا ئەخوێنیتەوە\n64. 👁 سیمیا لە شانۆدا\n65. 👁 سێ شانۆگەری\n66. 👁 سێ شانۆنامە\n67. 👁 سێ شانۆنامە 2\n68. 👁 شانۆ\n69. 👁 شانۆ باوەڕ و رەسەنایەتی\n70. 👁 شانۆ و ناسنامە\n71. 👁 شانۆنامەی دەرگا\n72. 👁 شانۆی پۆست مۆدێرنیتی\n73. 👁 شانۆی دایکی نیشتمان\n74. 👁 شانۆی سوێدی\n75. 👁 شانۆی کوردی\n76. 👁 شانۆیا هەڤچەرخ و چەند دیتن/ سیار تمر 2005\n77. 👁 شانۆییی ماکبێس\n78. 👁 شانۆییی هاملێت\n79. 👁 شۆڕشی هونەر: چیرۆکی شانۆیی\n80. 👁 شیعری شانۆیی لە ئەدەبی کوردیدا (باشووری کوردستان 1925 – 1961)\n81. 👁 شەوێک لە ژیانی خانزاد: شانۆگەری\n82. 👁 فردەوسی تەمتومان: شانۆگەری\n83. 👁 فەرهەنگی زاراوەی شانۆیی (ئینگلیزی- عەرەبی- کوردی)\n84. 👁 فەرهەنگی شانۆ، ب1\n85. 👁 فەرهەنگی شانۆیی (ئینگلیزی کوردی)\n86. 👁 فەزای شانۆ\n87. 👁 گوتاری رەخنەی شانۆی کوردی\n88. 👁 گوڵ ئەستێرە و چیرۆکی شانۆیی بە هۆنراوە\n89. 👁 لە بازنەی شانۆدا\n90. 👁 لە شانۆی ئەبسێردەوە / رۆژە خۆشەکان – خۆڵەمێش بۆ خۆڵەمێش\n91. 👁 لە شانۆی فەرنسییەوە / پادشا دەمرێت، چوارینە\n92. 👁 لەگەڵ شانۆدا\n93. 👁 مێژووی شانۆ لە ئەدەبیاتی کوردیدا لە کۆنەوە تا 1957\n94. 👁 مێژووی شانۆ لە هەڵەبجە\n95. 👁 نائومێدیەکانی شانۆ\n1. 👁 پشتی شانۆ\n1. 👁 ئامادەکاری بۆ شانۆگەریی کاوەی ئاسنگەر - 1969\n2. 👁 ئەندامانی تیپی پێشڕەوی شانۆی کوردی ساڵی 1972\n2. 👁 بەهەشتی شانۆ\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jun 25 2019 4:03PM باشترکراوە\n👁 ئەم بابەتە 4,883 جار بینراوە\n📷 فایلی وێنە 1.0.1 94 KB Aug 21 2018 9:04PM هاوڕێ باخەوان


وه‌هم.. ب تاما ڕاستیيێ! – خەدەنگ\nئایار 19, 2020 ئایار 19, 2020\nنڤێسین: ڕزگار سوبحى\nوه‌ك جوره‌كێ خورانێ، بۆ مرۆڤێن دزيندانا ديتنا خوه يا شێلى ڤه و هزردكه‌ن ئه‌ڤ زيندانه جهێ ڕاستى يێ وى يه.\nوه‌هم، ديتنا تشتايه ل سه‌ر شێوه‌يه‌كى كو چ ڕاستى بۆ نينه، ڕاستى و وێنه‌يێ زه‌لال يێ وى تشتى يێ نه‌ديار و به‌رزه‌يه، يان ژى دبينات دا چ تشت ب ڤى شێوه‌يێ مرۆڤ وێنه‌دكه‌ت يان ژى بۆ مرۆڤى هاتيه وێنه‌كرن، نينن، ژ ڕۆيێ زانستى ڤه؛ ڕاستى يا گه‌له‌ك تشتێن ئه‌م ل ده‌ردۆرا خوه دبينين و پيناسه‌دكه‌ين ئه‌و نينه و دبنيات دا ئه‌و ته‌مام ب شێوه‌يه‌ك دى نه، لێ ئه‌م وه‌سا هه‌ستپێدكه‌ين و ل سه‌ر هى بووينه.\nدێ نموونه‌ك زانستى ئينين دا پتر رۆن بيت؛ يێ كو ب شه‌ڤ به‌رێخوه‌بده‌ته ئه‌سمانى هزردكه‌ت ئه‌و هنده‌ك ستێرێن ل هنداڤى وى، ئه‌و دڕاستى دا ل وى جهى نه و ئه‌و رۆناهى نوكه ژ وان دچيت. لێ فه‌له‌كناسه‌ك و مرۆڤه‌كێ كو ده‌رباره‌ى ڤێ چه‌ندێ خواندى، باش دزانيت كو چ هه‌بوون نوكه بۆ وان ستێران نينه و ئه‌و رۆناهيا وان يا به‌رى مليونان سالايه.\nهينگى ئه‌ڤ مرۆڤه دوه‌همه‌كێ دا دژيت و دبيت ئه‌و گه‌له‌ك جارا ب وان ستێران بێژيت و لاڤايێن خوه ژى پێڤه بهه‌لاويسيت، وه‌ك زارۆيه‌كى دده‌سپێكا عه‌مرێ خوه‌دا ل سه‌ر بانێ مالێ دنڤست و خوه‌زيكێن خوه بۆ رۆژا پاشتر بۆ ستێرێن هنداڤى خوه دگۆتن ، لێ ئه‌و ستێره دڤى ده‌مى دا دبيت دكۆژيه‌كێ ئه‌سمانى دا بژكى بن و به‌رزه ببن و ڤه‌مرى بن.\nبۆ گه‌له‌ك ديارده‌يێن سياسى و جڤاكى و ئايينى ژى ئه‌م دهه‌مان وه‌هم داينه. وه‌ك وى سه‌رخوه‌شێ ل هه‌مبه‌ر چياى ڕاوه‌ستاى و هزردكه‌ت يێ دلڤلڤيت كو دبنيات دا ئه‌و هزرا وى يه ب وى ره‌نگى شێلى بووى.\nدو تشت وه‌همێ به‌رهه‌م دئينن:\n2- هێزه‌ك، ده‌ما كار ل سه‌ر وێ نه‌زانينێ دكه‌ت.\nچ مرۆڤ، بێ وه‌هم ناژين و چ مرۆڤ دڤالا نينن ژ هنده‌ك وه‌همێ، چنكى وه‌هم ره‌وشه‌كا ده‌روونى يه. لێ مه به‌حسى وێ وه‌همێ نينه ياكو ژ تشته‌كێ تايبه‌ت ب مرۆڤى ڤه بيت و ب هنده‌ك ئه‌گه‌ر و ڕۆدانێن ناخێ مرۆڤى ڤه دگرێداى بن و تايبه‌ت بن ب وى ڤه و چ په‌يوه‌ندى ب جڤاك و ده‌ردۆرا خوه ڤه نه‌بيت، مه به‌حسى وه‌هما گشتى يه( وه‌هما كۆمێ) ئه‌وا كو كونترۆلێ ل سه‌ر كۆهزرا جڤاكه‌كى يان جوگرافيايه‌كێ دكه‌ت. ده‌مێ مرۆڤ هه‌مى ئه‌وا دبينيت و گۆهـ لێ دبيت و دخوينيت.. باوه‌ربكه‌ت، ژ وان ژێده‌رێن ئه‌و ل سه‌ر په‌روه‌رده بوويى( ئايينى، جڤاكى، سياسى).\nهه‌ر تشته‌كێ دبيته وه‌هم چارچووڤه‌كێ به‌رته‌نگ و ديتنه‌كا ئاسێ بۆ مرۆڤى چێ دكه‌ت. چنكى ئه‌و هه‌مى تشتا دژى سرۆشتێ وى ب خوه دبينيت و وه‌ردگريت. ژ خودايه‌كى بگره كو ئالۆزترين باوه‌ريا مرۆڤايه، يان ژى بێژم ئئالۆزترين جورێ باوه‌ريێ يه، چنكى باوه‌رى ب تشته‌كى يه كو ناهێته ديتن و وى چ سالۆخ و شێوه‌يێن ديار نينن و وى چ په‌يڤدار و مينبه‌رێن راسته‌وخوه نينن، به‌لكى باوه‌ريه ب هزره‌كێ كو يا هاتيه ڤه‌گێڕان و شرۆڤه‌كرن و پاشى باوه‌ركرن..\nو باوه‌رى ب سياسيه‌كى كو وه‌لاته‌كى بۆ ته وێنه‌دكه‌ت ب ره‌نگه‌كى ب ڕێكا ئالاڤێن خوه و ئه‌و وه‌لات دڕاستى دا ب ره‌نگه‌ك دى يه، يان ژى ته پالبده‌ت بۆ جه‌نگه‌كێ پێخه‌مت پيرۆزيه‌كێ لێ دبيت دڕاستى دا ئه‌و جه‌نگ پێخه‌مه‌ت دلچوونه‌كا وى يا سياسى يا پوويچ بيت ، هوسا تا تو دهێيه بچووكترين باوه‌ريێ.. دگۆتن و ديتن و ڕه‌فتارێن مرۆڤى دا.\nمرۆڤ ل وى جهى دڕاوه‌ستيت، ده‌مێ هه‌ر جوره باوه‌ريه‌كا وى، يان ديتنه‌كا وى يا وه‌همى بيت، هينگێ ئه‌و وێ باوه‌ريێ يان وێ ديتنێ دكه‌ته كارێكته‌ره‌ك كۆژه‌ك و رۆحێ دده‌تێ و ده‌ستهه‌لاتێ دده‌تێ و وێ وه‌همێ به‌ردده‌ته حه‌فكا مرۆڤێن دى، چنكى ئه‌و وێ دبينيت ڕاستى و به‌لكى ژى ڕاستييا ئێكانه.\nهه‌رده‌م نه‌زانين خوارنا ڤى كۆژه‌كى يه، و ديسان ژى هێز.. واته ده‌ستهه‌لاتێن ئايينى، سياسى، جڤاكى.. ئه‌ڤێن كو هزردكه‌ن ئه‌و ل سه‌ر ڤێ نه‌زانينێ دژين و دڤێت به‌رده‌وام ئاڤده‌ن.\nبۆ نموونه؛ مه‌لايه‌ك و سياسيه‌ك و ئاغايه‌ك، دشێن ب هه‌مان ئاست كار ل سه‌ر نه‌زانينێ بكه‌ن و ب هه‌مان ئالاڤ ژى\nكو چێكرنا وه‌همێ يه.. وه‌هما دينى، سياسى ، جڤاكى.. كو وێنه‌كى بۆ مرۆڤى چێدكه‌ن وه‌ك ڕاستى و ڕاستى ب خوه‌ژى يا به‌رزه‌يه و تشته‌ك دى يه كو تمام به‌رۆڤاژى وى وێنێ چێكرييه، ئه‌ڤێ كو وێ كومێ ب خوه ب نه‌زانين و داهبارى بۆ خوه چێكرى يان ژى هێزه‌كێ ب ئالاڤێن خوه بۆ وان بۆ چێكرى.\nو ئه‌ڤ ده‌ستهه‌لاتێن هه، حه‌زناكه‌ن ژ وێ گۆپيتكا جڤاكى يا خوه و ڕێزدارياخوه بهێنه‌خوار، له‌و ژى دژى هه‌ر هه‌وله‌كا شكاندنا وه‌همێ نه، ئه‌ڤجا ب ڕۆى ب ڕوى بيت يان ژى دنه‌ستێ خوه‌دابيت.\nنه‌زانين؛ تا راده‌يه‌كێ مه‌زن به‌رهه‌مهێنه‌را ترسێ يه، ترس ژى هه‌ڕفاندنا سيسته‌مێ هزركرنا مرۆڤى يه. بگره ترسا ژ پاريێ نانى، تا ترسا ژ خودێ و جيهانا نه‌ديار. دبنيات دا؛ هه‌ر تشته‌كێ ئه‌م ده‌رباره‌ى وى نه‌زانين، ئه‌م پتر ژێ دترسين. چه‌ند زانينا مه ده‌رباره‌ى تشته‌كى پتر بيت، ترسا مه ژ وى تشتى كێمتره. هينگێ هه‌كه ئه‌و زانينه ترسه‌كێ په‌يداكه‌ت ژى، ترسه‌كا ساخله‌مه و خودان دزانيت ئه‌گه‌رێ وێ ترسێ چيه و شيان هه‌نه كۆنترۆلێ ل سه‌ر بكه‌ت.\nلێ ترسا خراب و ب مه‌ترسى ئه‌وه، ده‌مێ ئه‌م نه‌زانين ژ چى يه يان ژى ژێده‌رێ وێ يێ نه‌ديار و چێكرى بيت، واته چ بنياتێن زه‌لال تێدا نه‌بن.\nكه‌واته؛ نه‌زانين و ترس دو هه‌ڤالجێمكن.. پێكڤه ڕۆله‌كێ خراب دگێرن، دئاڤاهيسازى و شێوه‌يێ هزركرن و ژياكرنا مرۆڤى دا.\nبۆچى ئه‌م دترسين؟\nئه‌و پرسا زێده ئالۆز و مژدارا به‌ر سينگێ مێژوويا مرۆڤى دگريت..\nدبيت وه‌ختێ ئه‌م نه‌زانين ئه‌م بۆچى دترسين، واته ئه‌م ئێخسيرێن وه‌همه‌كێينه.\nپتريا جاران چنكى ئه‌م نزانين ژێده‌رێ وێ ترسێ چييه، تنێ يا بۆ مه هاتيه گۆتن و وێنه‌كرى و مه ژى باوه‌ركريه.\nئه‌گه‌ر مه زێده‌تر ده‌رباره‌ى گۆهۆڕينێن سرۆشتى زانى، دێ كێمتر ژ وان رۆدانێن پێشبينيكرى ترسين، يان ژى دێ پێشوه‌خت كار بۆ سينگگرتنا وان كه‌ين.\nئه‌گه‌ر مه پتر ده‌رباره‌ى ئايينى زانى، دێ كێمتر ژ وان تێگه‌هـ و وێنه‌كرنێن ئايينى ترسين، ئه‌وێن به‌رده‌وام ترسێ دكه‌نه دسه‌رێ مه‌دا و ئێدى ئه‌م دێ سه‌نته‌رێ هزرا خوه يا ئايينى بين، نه مه‌لايه‌ك.\nئه‌گه‌ر مه زێده‌تر ده‌رباره‌ى مێژوويێ زانى، دێ كێمتر ژ ڕۆدانێن سياسى و سه‌ركردێن سياسى ترسين و دێ ئاليه‌تا گۆهۆرينا وان ل نك مه يا ب ساناهى و ب به‌رنامه بيت.\nئه‌گه‌ر مه پتر ده‌رباره‌ى هزرا جڤاكى زانى، دێ ترسا مه ژ كارڤه‌دانێن ده‌ردۆرامه كێم تر بيت و ئێدى دێ خودان هێزه‌كا جڤاكى يا خوه ب خوه بى و ئاغايه‌ك نابيته سه‌نته‌رێ بريارداناته.\nچونكى تو دێ ب خوه هێز بى و دوير ژ ڤان هێزا هزركه‌ى و دێ وه‌ك هه‌ساره‌كا جودا بى دناڤ سيسته‌مێ جڤاكى و ئايينى و سياسى و ياسا و داب و نه‌ريتێن وان بۆ ته جهێ پوويته‌دانێ نابن.\nمرۆڤێ وه‌همى، ب وه‌همه‌كێ شۆره‌شێ دكه‌ت، ب سلۆگان و ره‌مزێن وه‌همى.\nب وه‌همه‌كێ ل ئازاديێ دگه‌ريت، ب سلۆگان و ره‌فتارێن وه‌همى.\nب وه‌همه‌كێ چێبوونا دونيايێ و خراببوونا وێ وێنه‌دكه‌ت.\nب وه‌همه‌كێ خوه دبينيت رزگاركه‌ر و ب وه‌همه‌كێ خوه دبينيت بێ ئيراده و كۆيله‌يه‌ك.\nواته؛ دا كو كێمتر بترسين، دڤێت زێده‌تر بزانين\n( ترس و نه‌زانين) ئه‌و زلاته‌يه يا كو دبێژنێ وه‌هم!.. مرۆڤێ وه‌همى ئاگه‌هـ ژخوه نينه و جوره‌كێ مرۆڤێن بێهۆشكه‌ره، لێ ده‌ردۆرا وى هه‌مى ژ پێن وى دهلنگڤن، چنكى چ جارا ل ده‌م و جهێن دروست دا نينه.\nزانين؛ ب واته‌يا گه‌هشتنا مرۆڤى بۆ ئاسته‌كێ تێگه‌هشتنێ كو هه‌رتشى ب لێگه‌ريان و گومانێ دخوه‌دا بێژينك كه‌ت، پاشى باوه‌ربكه‌ت. دزانينێ دا ؛ سه‌حرا درۆستكرنا وه‌همێ يان درۆستبوونا وێ كێمتر دبيت و نه مرۆڤ ب خوه زوو ب زوو دبيته دارده‌ستێ وه‌همێن خوه و نه‌ژى هێزه‌ك دشێت مه ل دويڤ وه‌همێن چێكرى ببه‌ت، هيگێ دێ وه‌هم دهنده‌ك مرۆڤێن گه‌له‌ك چارچووڤه‌كرى دا بيت، ئه‌ڤێن كو خوه نه‌ده‌نه دگه‌ل چ گۆهۆڕينان و وان ژى چ هێز ل سه‌ر دروستكرنا كۆهزره‌كا جڤاكى نابيت يان ژى دێ بيته بابه‌ته‌كێ كه‌سى و نه‌خوه‌شيه‌كا تايبه‌ت ب مرۆڤه‌كى ڤه و نابيته ديارده‌يه‌كا كۆمێ\nكو جڤاك و ئايين و سياسه‌ت پێ ب ڕێڤه بچيت..\nكو مرۆڤێ حه‌قيقى تێدا به‌رزه ببيت، يان ژى بحه‌ليێت و ل كۆژيه‌كى ڤه‌ده‌ر بيت!.\nCategory: گشتى, گۆتارTag: ترسنەزانینوهم by Diler Ahmed


پێدانی کارەبا بە هاوڵاتیان زیاد دەکات\nبه‌ڕێوه‌به‌رایه‌تی گشتی كۆنتڕۆڵی كاره‌بای هه‌رێم: ڕێژەی پێدانی کارەبا زیاد دەکات\nبه‌ڕێوه‌به‌رایه‌تی گشتی كۆنتڕۆڵی كاره‌بای هه‌رێم ئاشکرایکرد، پێدانی کارەبا بەهاوڵاتیان زیاد دەکات.\nبه‌ڕێوه‌به‌رایه‌تی گشتی كۆنتڕۆڵی كاره‌بای هه‌رێم رایگه‌یاند، له‌ناوچه سارده‌كان ١٢-١٣ كاتژمێر و له‌ناوچه گه‌رمه‌كانیش به‌تێكڕا ١٤ كاتژمێر كاره‌با بۆ هاوڵاتیان دابینكراوه، له‌چه‌ند رۆژی داهاتوشدا پێدانی كاره‌با زیاد ده‌كات.\nكۆنتڕۆڵی كاره‌بای هه‌رێم له‌ڕاگه‌یه‌ندراوێكدا بڵاویكرده‌وه، ئاستی ئێستای به‌رهه‌مهێنانی كاره‌با ٣٤٠٠ بۆ ٣٥٠٠ مێگاواته، خواست له‌سه‌ر كاره‌با ٥ هه‌زار مێگاواتی تێپه‌ڕاندوه و به ساردبونی كه‌شوهه‌وا چاوه‌ڕێی زیاتربونی ده‌كرێت، له ماوه‌ی دوو رۆژی رابردوشدا، له ناوچه سارده‌كان نزیكه‌ی١٢ بۆ ١٣ كاتژمێر كاره‌با دراوه و دۆخی كاره‌باش به‌ره‌و باشبونی زیاتر ده‌چێت.\nکارەبای هەرێم ئەوەشی ڕاگەیاند "له ناوچه گه‌رمه‌كان زیاتر له ١٤ بۆ ١٥ كاتژمێر كاره‌با دراوه، به تێكرایی ١٤ كاتژمێر كاره‌با دراوه به‌هاوڵاتیان، ئه‌مڕۆش یه‌كه‌یه‌كی وه‌به‌رهێنانی وێستگه‌ی ٣٠٠ مێگاواتی خه‌بات ده‌كرێته‌وه، یه‌كه‌ی دوومیش له ماوه‌ی چه‌ند رۆژی داهاتودا ده‌گه‌رێته‌وه، هه‌روه‌ها یه‌كه‌ی وێستگه‌ی گازی گه‌رمیان ئه‌مڕۆ تا سبه‌ینێ ده‌گه‌ڕێته‌وه، له‌هه‌وڵیشدان بۆ گه‌ڕانه‌وه‌ی هێڵی توركیا".\nكۆنترۆڵی كاره‌بای هه‌رێم وتیشی "قۆناغی یه‌كه‌می هێڵی شه‌قڵاوه-سۆران ته‌واو بوه، دوێنێ شه‌ممه، زیاتر له 200 مێگاوات كاره‌با بۆ سۆران گواستراوه‌ته‌وه كه پێشتر توانایی ١٥٠ بۆ ١٦٠ مێگاوات كاره‌بای هه‌بوو".


خواردنی منداڵی تازە لەدایکبوو تا شەش مانگ\nله‌لایه‌ن: - مونا ڕزگار - به‌روار: 2021-04-18-17:52:00 - کۆدی بابەت: 4617\nچی بە منداڵە نوێیەكەمان بدەین؟\nمنداڵ بۆ تێرکردنی جەستەی ڕاستەوخۆ دەمی بۆ مەمکی دایکی دەبات، خواردنی منداڵ لەم تەمەنەدا شیری دایک یاخود شیری وشکە و پێدانی خواردنی دیکە پێیان قەدەغەیە چونکە کۆئەندامی هەرسی منداڵ هێشتا ئامادەی هەرسکردنی ئەو خواردنانەی نییه.\nچۆن بزانین منداڵەکەمان بە پێی پێویست شیری خواردووە؟\nبوونی شیر لە مەمکدا دەبێتە هۆی ڕەقبوونی کەواتە بە پێدانی شیر بە منداڵەکە و نەرمبوونەوەی مەمک، ئەوا مەمک هەست بە ئاسوودەیی دەکات و واتە منداڵەکە تێر بووە، منداڵەکەش دوای تێربوونی هەست بە ئارامی دەکات.\nمنداڵان ماوەیەکی کەم دوای لەدایک بوونیان کێشیان کەم دەکات، زۆرینەیان لە ڕۆژانی سەرەتای لەدایکبوونیاندا ٪٧ ـی کێشیان لەدەست دەدەن، دوو هەفتە دوای لەدایکبوونی منداڵەکە دەبێت کەم کەم کێشی بێتەوە شوێنی خۆی، منداڵ تا چوار مانگی دەبێت بە ڕێژەیەکی مامناوەند هەفتەی ١٧٠ بۆ ٢٢٥ گرام کێشی زیاد بکات، لە چوار مانگییەوە تاوەکو حەوت مانگی بەڕێژەیەکی مامناوەند دەبێت هەفتەی ١١٥ بۆ ١٧٠ گرام کێشی زیاد بکات، کێشی گونجاوی منداڵ نیشانەی خۆراکی باشی ئەوە.\nشیری دایک لە ڕۆژانی سەرەتای و تازە لەدایکبوونی منداڵدا خەستە و بڕەکەی کەمە، منداڵ لەم تەمەنەدا یەک تا دوو دایبی لە ڕۆژێکدا پیس دەکات، بەڵام ئەم ژمارەیە لەگەڵ شیر خواردنی ئاسایی ئەودا دەبێت بەلایەنی کەمەوە ڕۆژی شەش دایبی پیس بکات.\nلە مانگی یەکەمدا منداڵەکەت دەبێت سێ جار لە ڕۆژێکدا خۆی پیس بکات و ڕەنگی پیساییەکەی لە پێنج تا حەوت ڕۆژی سەرەتایدا ڕوون یان زەردێکی ڕوون بێت، دوای یەک مانگی پیسایی کردن لە ڕۆژدا کەم دەبێتەوە و ئەگەری هەیە هەندێک ڕۆژ منداڵەکە ئەسڵەن خۆی پیس نەکات، بە دەستپێکردنی خواردن دان بە منداڵەکەت دووبارە پیسایی کردنی زۆر دەبێتەوە و بەلایەنی کەمەوە ڕۆژی جارێک یان دوو جار دەبێت.\nنیشانەكانی نەخواردنی تەواو\nهەندێک نیشانە کە دەریدەخات منداڵەکە بەڕێژەی پێویست شیری نەخواردووە:\n١- ئەگەر منداڵەکەت کێشی کەم بکات.\n٢- ئەگەر کێشی منداڵەکەت دوای ڕۆژی پێنجەمی لەدایکبوونی زۆر نەکات و ئەگەریش کێشی دابەزی ئەوا بیبە لای پزیشک.\n٣- دوای پێنجەم ڕۆژی لەدایکبوونی منداڵەکە، منداڵەکە کەمتر لە شەش دایبی پیس دەکات لە ڕۆژێکدا، پیسایی منداڵەکە دەبێت دوای ڕۆژی پێنجەم دەبێت زۆر کەم و ڕەنگی تۆخ بێت.\n٤- میزی منداڵەکە نابێت زەردی تۆخ بێت ئەگەر منداڵەکە بە ئەندازەی پێویست شلەمەنی بخواتەوە دەبێت ڕەنگی میزەکەی ڕوون یان زەردێکی کاڵ بێت، جگە لەمەبوو ڕەنگی میزەکەی نیشانەیە بۆ کەمی ئاو و وشکبوونەوەی.\n٥- منداڵ بە زۆری لە نوزەنوز کردن یان بێتاقەتی، کاتێک منداڵەکەت بۆ شیر خواردن نزیکی سنگت دەکەیتەوە خەوی لێکەوێت یان بە دوورخستنەوەی لە سنگت دەستبکاتەوە بە بێتاقەتی.\n٦- وشکی چاو یاخود دەمی منداڵەکە.\n٧- منداڵەکە هەست بە تێربوون نەکات تەنانەت ئەگەر یەک کاتژمێری تەواویش خەریکی مژینی مەمکی دایکی بێت.\n٨- دوای شیر خواردنی منداڵەکەت هەست بە نەرمبوونی مەمکت نەکەی.\n٩- دەنگی شیرخواردنی منداڵەکە نەبیستیت (هەڵبەتە هەندێک لە منداڵان زۆر ئارام و بێدەنگ شیر دەخۆن، هەر بۆیە ئەگەر نیشانەی ترت نەبینی لە منداڵەکەت ئەوا بێدەنگیەکەی کێشەیەکی نییە)\nبابه‌ته په‌یوه‌ندیداره‌كان به : خواردنی منداڵی تازە لەدایکبوو تا شەش مانگ\nشیردان بە منداڵ لە کاتی خەودا\nچەند ڕێگایەکی گونجاو بۆ بەتامکردنی شیری دایک


سەرتیپ حەیدەری: خوێنی شەھید سولەیمانی ورەی دژە ئیستیکباریی لە نێو بیرئازادانی جیھان بووژاندەوە - SAHAR KURDISH (Sorani)\nسەرتیپ حەیدەری: خوێنی شەھید سولەیمانی ورەی دژە ئیستیکباریی لە نێو بیرئازادانی جیھان بووژاندەوە\nکانونی یه‌که‌م 29, 2020 21:32 Asia/Tehran\nفەرماندەری ھێزی زەوینیی ئەرتەشی کۆماری ئیسلامیی ئێران وتی: خوێنی سەرداری شەھید «حاج قاسم سولەیمانی» ورەی دژە ئیستیکباریی لە نێو گەلانی بیرئازادی جیھان دا بووژاندەوە.\nبە پێی ڕاپۆرتی ڕۆژی سێ شەممەی ئیرنا، سەرتیپ «کیومەرس حەیدەری» فەرماندەری ھێزی زەوینیی ئەرتەشی کۆماری ئیسلامیی ئێران وێڕای ئاماژە کردن بە ڕۆڵی ناوازەی سەرداری شەھید «حاج قاسم سولەیمانی» لە ڕێبەرایەتی کردنی بەرەی خۆڕاگریی ئیسلامی وتیشی: شەھید سولەیمانی لە شەھیدانی ناودارو قوتابخانە ڕۆنەری ئێرانی ئیسلامی بوو کە بوونی لە بەرەی خۆڕاگری دا دەبووە ھۆی تۆقینی دوژمنان و بەرز بوونەوەی ورەی موسڵمانان.\nفەرماندەری ھێزی زەوینیی ئەرتەشی کۆماری ئیسلامیی ئێران وتیشی: ئەمڕۆ ئەو قوتابخانەیەی کە سەردار سولەیمانی بناغەکەی ڕۆناوە بۆ گەلانی بیرئارادو موسڵمانی جیھان دەمێنێتەوە، چونکو بە چالاکییەکانی سیمای ڕاستەقینەی ئیستیکباری جیھانیی بۆ گەلانی ئیسلامی و بیرئارادانی جیھزان ئاشکرا کردو بۆخۆشی بوو بە ئاڵاھەڵگری خەباتی دژی ئیستیکبار.\nسەرتیپ «حەیدەری» ڕۆڵی سەرداری شەھید «حاج قاسم سولەیمانی»ی لە یەکانگیرکردنی چینەکانی موسڵمان بۆ بەرنگار بوونەوەی بەرەی کوفر بە ناوازەو بایەخمەند ھەڵسەنگاندو وتی: سەردار سولەیمانی ڕۆڵێکی بەرچاوی لە خەباتی دژی تیرۆریزم لە ناوچەکەدا ھەبوو و ھەروەھا ڕۆڵی لە خاشەبڕ کردنی تاقمی تیرۆریستی داعش تەوەرەیی و جێگای سەرنجە.\nسەرتیپ کیومەرس حەیدەری\nسەردار قاسم سولەیمانی\nسەردار«فەللاح زادە» بوو بە جێگرەوەی سەرکردایەتیی لقی قودسی سپای پاسدارانی شۆڕشی ئیسلامی\nڕۆحانی: گەلی ئێران لە بەرامبەر ئەوپەڕی گوشاری ئەمریکا خۆڕاگرییان نواند\nدوایین ئاماری کۆرونا لە ئێران ، گیانلەدەسدانی 398 کەس\nمەسجیدی: تاران بە نێوەندگریی عێراق لەگەڵ ئاڵۆزی سڕینەوەیە لە ناوچەکەدا


چیرۆکی دادگاییکردن و لە سێدارەدانی قازی موحەمەد\nدوای ئەوەی یەکێتی سۆڤییەت و ئێران لەسەر کشانەوەی هێزەکانی روسیا لە ئێران و پێدانی ئیمتیازی نەوتی باکور بە روسیا ڕێککەوتن، قازی محەمەد بەرپرسانی کۆمار و سەرکردایەتی حیزبی دیموکرات و هەندێک لە پیاوماقوڵ و سەرۆک عەشیرەتەکانی کۆکردەوە و بۆ ماوەی چەند کاتژمێر خەریکی هەڵسەندگاندنی دواین گۆڕانکارییەکان بوون.\nلە کۆبوونەوەکەدا بڕیاردرا کۆماری کوردستانیش هاوشێوەی کۆماری ئازەربایجان لە لەگەڵ کاربەدەستانی تاران بکەوێتە دانوستانەوە، قازی محەمەدیش ئەم ئەنجامەی پێ باش بوو و سەبارەت بەمە وتبووی:\n" ئێمەی کورد هەرگیز خوازیاری شەڕ نەبووین، بەڵام هەمیشە داگیرکەران شەڕیان بە سەردا سەپاندووین. ئێستا کە کاربەدەستانی تاران گەیشتوونەتە ئەو ئەنجامەی کێشەکە لە ڕێی ئاشتییەوە چارەسەر بکرێت، ئێمە نەک هەر ڕازین بەڵکوو سپاسیشیان دەکەین، ئێمە نوێنەرانی خۆمان دەنێرینە تاران، تاکە داخوازی ئێمە خودموختاریی ( ئۆتۆنۆمی)یە بۆ کوردستان، ئەگەر حکومەتی تاران مافەکانی ئێمەی پەسەند کرد، ئەوا ئێمەش ڕازین. تورکەکانی تەورێز لە ئێمە بەهێزتر بوون و هێزی سەربازیشیان زیاتر بوو، بەڵام بارودۆخی سیاسی ئەوانی ناچار کرد کە بەر لە ئێمە لەگەڵ تاران بکەونە دانوستانەوە. ئەگەر ئێمەی کورد وەک ئەوان نەکەین و درێژە بە شەڕ بدەین، نەک هەر کەس پشتگیریمان ناکات، بەڵکوو دۆستەکانیشمان لێ دەبنە دوژمن."\nشاندی کۆماری کوردستان بە سەرۆکایەتی قازی محەمەد هاوکات لەگەڵ شاندی ئازەربایجان گەیشتە تاران و لەگەڵ کاربەدەستانی تاران کەوتنە دانووستانەوە، کاربەدەستانی تاران زۆر زیرەکانە ڕەفتاریان دەکرد، قازی محەمەد بەمەی زانیبوو، بەڵام چاری ناچار بوو و نەیدەتوانی دژایەتی ویستی سۆڤییەت بکات، ڕووسەکان لەگەڵ ئەحمەد قەوامولسەڵتەنە سەرۆکوەزیرانی ئەو کاتی ئێران لەسەر کشانەوەی هێزەکانیان لە ئێران ڕێک کەوتبوون و لە بەرانبەردا بەڵێنی پێدانی نەوتی باکووریان لە قەوام وەرگرتبوو و هەندێک بەڵێنی درۆشیان بە نوێنەرانی کورد و تورک دابوو.\nهەرچەندە بە وتەی عەبدوڵڵا ئەحمەد ڕەسووڵ پشدەری لە کتێبی " یاداشتەکانمدا" قازی محەمەد پێیوابوو کە ڕووسەکان لەگەل سەرۆک وەزیران ناگەنە هیچ ئەنجامێک و لە کۆتاییدا تێدەگەن هەڵەیان کردووە و دەگەڕێنەوە لای کۆماری کوردستان، بەڵام ئەحمەد قەوام لەگەڵ ڕووسەکان رێککەوتن و لە چوارچێوەی ئەم رێککەوتنەشدا لە ئەیلوولی ١٩٤٦ یەکێتی سۆڤییەت هێزەکانی خۆی لە ئێران کشاندەوە و لە ڕاگەیەنراوێکدا بەمجۆرە ماڵئاواییان کرد:\n" برایانی بەڕێزی کورد و تورک، وەک ئێوەش دەزانن ڕووسیا هەردەم پشتیوانی گەلانی زوڵم لێکراو و چەوساوەی جیهان بووە و دەبێت، ئێمە هاتینە ئازەربایجان و کوردستان و لە هێچ بوارێکدا درێخیمان لە خەڵکی ئەم ناوچانە نەکرد و یارمەتیمان دان، ئێستاش بەرژەوەندی ئێران و ڕووسیا لەوەدایە کە ئێمە هێزەکانمان لە ئێران ببەینە دەرەوە، بۆیە بە پێویستمان زانی سپاسی ئێوە بکەین".\nدوای ئەم رووداوە سوپای ئێران لە تارانەوە کەوتەرێ بۆ کۆنتڕوڵکردنەوەی ئازەربایجان، کۆماری ئازەربایجان لە حکومەتی کوردستان بەهێزتر بوو و پێشبینی نەدەکرا سوپای ئێران بە ئاسانی بتوانێت بە سەر ئازەربایجاندا زاڵ ببێت، هێزەکانی ئازەربایجان لە بەرامبەر هێزەکانی تاران خۆڕاگرییان دەکرد، بەڵام زۆری پێنەچوو کە پاشەکشەیان کرد و گەڕانەوە بۆ تەورێز، لە دەوروبەری تەورێزیش هەندێک شەڕ کرا، بەڵام دواجار سوپای ئێران توانی لە ١٣ی کانوونی یەکەمی ١٩٤٦ تەورێز کۆنتڕۆڵ بکات و حكومەتی ئازەربایجان بڕوخێنێت.\nمامۆستا هێمنی شاعیر سەبارەت بەم رووداوە نووسیویەتی: " سوپای ئازەربایجان بە چەک و چۆڵ و فەرماندەی بەرجەستەوە بە خێرایی تەسلیم بوون، کاربەدەستانی سوپای ئازاربایجان ڕایانکرد و کەسایەتییە ناودارەکانی تەورێز لەگەڵ خەڵک چوون بە پێشوازی سوپای ئێرانەوە".\nهەواڵی کەوتنی ئازەربایجان ڕۆژی دواتر گەیشتە مەهاباد و دۆخی مهاباد شڵەژا، کاربەدەستانی کۆمار لە ماڵی قازی محەمەد کۆبوونەوە و ئەنجومەنی جەنگیان دروست کرد و بڕیاری بەرەنگاربوونەوەی هێزەکانی تارانیان دا، بەڵام ڕۆژێک دواتر بڕیارەکە گۆڕا، ئەندامانی حیزب و کۆماری کوردستان پێیان وابوو لە کاتێکدا هێزەکانی کۆماری ئازەربایجان بەو هەموو چەک و چۆڵەوە نەیانتوانیوە بەرەنگاری سوپای تاران ببنەوە، ئەی چۆن کۆماری کوردستان بتوانێت بە هێز و چەکوچۆڵی زۆر کەمترەوە بەرەنگاری سوپا ببێتەوە؟ کەس لەم شەڕەدا پشتگیری لە کورد ناکات.\nئەندامانی کومیتەی ناوەندی حیزبی دیموکرات داوایان لە قازی محەمەد کرد لە مهاباد بڕوات و ڕوو بکاتە عێراق یان ڕووسیا و خۆی ڕزگار بکات، بەڵام قازی ئەم داوایەی ڕەتکردەوە و وتی: " ئەگەر من لە مهاباد بچمە دەرەوە، حکومەتی تاران تا دوا ڕادە ڕق و قینی خۆی بەسەر خەڵکی کورددا دەڕژێنێت ..."\nدوابەدوای ئەمە قازی محەمەد فەرمانی ڕاگرتنی شەڕی لە دژی سوپای ئێران دەرکرد، دەقی فەرمانەکە بەم شێوەیەبوو:\n" برایانی بەڕێز پاش ڕێز و سڵاو پێتان ڕادەگەیەنین سوپای ئێران گەیشتووەتە تەورێز و حکومەتەکەی پیشەوەری بەبێ بەرگرییەکی ئەوتۆ ڕووخاوە. ئێمەش پاش شرۆڤەکردنی دۆخەکە بڕیارمان دا شەڕ نەکەین و پێشوازی لە سوپای ئێران بکەین، تکاتان لێ دەکەم ئەوەی کە عێراقییە با بگەڕێتەوە بۆ عێراق و ئێرانییەکانیش با خۆیان ڕادەستی نزیکترین بنکەی هێزەکانی ئێران بکەن".\nدۆخی مهاباد بە تەواوی ئاڵۆزبوو، ڕق و توڕەیی شاری داگرتبوو، خەڵک لە ماڵەکانیاندا خەریکی شاردنەوەی چەک و تەقەمەنییەکانیان بوون، نووسراوە کوردییەکانیان دەشاردەوە و وێنەکانی ستالینیان دەدڕاند، مەلا مستەفا بارزانی ١٦ی کانوونی یەکەم چووە ماڵی قازی محەمەد و داوای لێکرد پێکەوە مهاباد جێ بهێڵن، بەڵام قازی وتبووی هەرگیز شار جێ ناهێڵێت.\nقازی چەند جارێک قسەی بۆ خەڵک کرد و دۆخەکەی بۆ شرۆڤە کردن و هەموو جارێکیش جەختی لەوە کردەوە کە " من دەزانم و دەڵێم ئێرەش وەک تەورێزی بەسەر دێت و تووشی نەهامەتی و کوشت و کوشتار و تاڵان دەبێت. لەوانەیە من بگرن و ئێعدامم بکەن، بەڵام بۆ ئەوەی شەرەف و کەرامەتی خەڵک پارێزراو بێت من شار چۆڵ ناکەم و خۆم فیدای خەڵکەکەم دەکەم".\nڕۆژی ١٧ی کانوونی یەکەم سوپای ئێران لە ڕێی بۆکانەوە گەیشتە مهاباد، قازی محەمەد و حاجی بابە شێخ و وەزیر جەنگ و بەشێکی بەرپرسانی کۆمار چوونە پێشوازیان، بەمجۆرە سوپای ئێران دوای یازدە مانگ لە دامەزراندنی کۆمار، مەهابادی داگیر کردەوە و کۆتایی بە کۆماری کوردستان هێنا، قازی محەمەد و هەندێک لە بەرپرسانی کۆمار دەستگیرکران، سەدری قازی کە ئەوکات لە تاران بوو هەر لەوێ دەستبەسەر کرا و هێنرایەوە بۆ مهاباد.\nڕۆژێک بەرپرسێکی پلەبەرزی ئەمریکا لەگەڵ ئەفسەرێکی سوپای ئێران لە زیندان سەردانی قازی محەمەد دەکەن، بەرپرسە ئەمریکییەکە بە قازی دەڵێت ئەگەر کێشەی کورد بە پێی سیاسەتی ئەمریکا دابڕێژیتەوە و لە ناو خەڵکی کورددا بانگەشە بۆ سیاسەتی ئەمریکا بکەیت، ئەوا لە مردن ڕزگارت دەکەین، بەڵام قازی لە وەڵامدا پێی دەڵێت: " من ناتوانم خەیانەت لە میللەتەکەم بکەم، لەو ڕێگەی گرتوومەتە بەر پاشگەز نابمەوە".\nدادگایی کردنی قازی محەمەد و هاوڕێیانی\nلەگەڵ ڕووخانی کۆمار، قازی و هاوڕێیانی خرانە بەندیخانەوە، و رووداوی دادگایی کردنی قازییەکان بووە یەکێک لە ڕووداوە گرنگەکانی دادگا نوێیەکانی ئێران، دادگای سەرەتایی بە سەرۆکایەتی سەرهەنگ پارس‌تەبار و بە بەشداری سەرهەنگ فیووزی بەڕێوەچوو، کۆمەڵێک تاوان درابووە پاڵ قازی محەمەد لەوانە: دامەزراندنی کۆماری کوردستان و هەڵکردنی ئاڵای کوردستان، لەبەرکردنی بەرگی ژەنەڕاڵی، گۆڕینی ئاڵای ئێران و سڕینەوەی شێر و خۆرەکەی ناو ئاڵاکە، کوشتنی ئەفسەر و سەربازانی سوپا، کۆبوونەوە لەگەڵ بێگانە، سەردانکردنی باکۆ، بەڵێنی پێدانی نەوت بە وڵاتانی دیکە، بەڵگەکانی دادگاش تەنیا بریتیبوون لە هەندێک هەواڵ و راپۆرتی ناو ڕۆژنامەکان.\nقازی محەمەد هەر لە سەرەتاوە شەرعییەتی دادگای خستبووە ژێر پرسیارەوە و وتبووی دادگایەکی سەربازی بۆی نییە ئەوان دادگایی بکات، بەڵام هیچ گرنگیان بە رەخنەکانی قازی محەمەد نەدا، چونکە بەپێی هەندێک سەرچاوە بڕیاری پێشوەختە هەبوو بۆ سەپاندنی سزای سی پێشوەختە هەبوو بۆ سەپاندنی سزای سێدارە بەسەر قازییەکاندا، تەنانەت رێگەیان نەدا قازی محەمەد و هاوڕێکانی پارێزەریان هەبێت، لە ٢٠ی کانوونی دووەمی ١٩٤٧دا دادگا سزای سێدارەی بە سەر قازییەکاندا سەپاند.\nرۆژی ٢٨ی مارس دادگای پێداچوونەوە بە سەرۆکایەتی سەرهەنگ عەتایی و بە بەشداری سەرهەنگ نکوزاد و سەروان سۆڵحجوو و سەروان نەبەوی بەڕێوەچوو و هەمان تاوانەکانی پێشوو خرایەوە پاڵیان.\nبە پێی ڕاپۆرتێکی کەیومەرس ساڵح، پەیامنێری گۆڤاری مانگانەی ئەرتەش کە خۆی لە دانیشتنەکانی دادگادا ئامادە بوو و دواتر وەک راپۆرتێک ڕەوتی دادگایی کردنەکەی بڵاو کردووەتەوە؛ قازی محەمەد لە بەرانبەر سەرجەم ئەو تاوانانەی درابوونە پاڵی، چەندین کاتژمێر زۆر بوێرانە بەرگری لە خۆی و هاوڕێیانی کرد و وتبووی: " گیانی من، وڵاتی من و نەتەوەی من کوردە، چۆنتان پێخۆشە لەگەڵم ڕەفتار بکەن، بەڵام میللەتەکەم ئازار مەدەن"، لە بەرگریکردنەکەیدا هەوڵێکی زۆری دابوو کە خۆی هەموو تاوانەکە لە ئەستۆ بگرێت و هاوڕێکانی رزگار بکات.\nچیرۆکی ئەفسانەیی دادگایی کردنی قازی محەمەد هەرچەند کورت بوو، بەڵام لە مێژوودا کەم وێنە بوو، ناوەڕۆکی دادگاییکردنەکە لە ئەرشیفی سوپای ئێراندا بە شاراوەیی مایەوە، تەنیا هەندێک زانیاری سنووردار و سانسۆرکراو بڵاو دەکرایەوە، سەرچاوەیەکی دزەکردنی دەنگوباسی دادگاکە سەروان شەریفی بوو کە خۆی لە دانیشتنەکانی دادگادا ئامادە بوو.\nڕۆژێک ئەم ئەفسەرە دەچێتە ماڵی قازییەکان و بە دڵتەنگییەوە باسی قازی دەکات و دەڵێت: " بەڕاستی حەیف بۆ ئەم پیاوە، حەیف بۆ ئەم کەسایەتییە گەورەیە، دوێنێ لە دادگا بە بێ هیچ نووسراوەیەک چوار سەعاتی ڕەبەق بەرگری لە خۆی کرد و ئەندامانی دادگای تووشی سەرسووڕمان کرد، ئەو زیاتر لە ئەندامانی دادگا شارەزای یاساکانی ئێرانی بوو و سەبارەت بە دۆخی سیاسی ناوخۆ و دەرەوەی ئێرانیش لە هەمووان شارەزاتر بوو، لە ڕاستیدا قازی محەمەد دادگاکەی دادگایی کرد".\nنەجەفقولی پوسیان، مێژوونووسی ئێرانی بە پشتبەستن بە بەڵگەنامەکانی ئەرشیفی ڕووسیا نووسیویەتی: " قازی محەمەد لەکاتی بەرگریکردن لە خۆی و هاوڕێکانیدا بە توندی ڕەخنەی لە سیاسەتەکانی حکومەتی تاران گرت و وتی تاوانباری سەرەکی کاربەدەستانی ڕژێمن نەک ئێمە، ئەوە ئێوەن کە وڵاتی ئێمەتان داگیر کردووە، لە بری ئەوەی ئێوە دادگایی بکرێن، کەچی هاتوون لە ماڵی خۆماندا دادگاییمان دەکەن، سەرپاکی ئەم ڕووداوانە دەرەنجامی زوڵمی کاربەدەستانی داگیرکەری حکومەتە، ئەگەر ئێوە میللەتی کورد بە خائین دەزانن، ئەوا وازبێنن لە کوردستان، ئەگەر پێشتان وایە کورد وڵاتپارێزن، لێیانگەرێن با خۆیان کاروباری خۆیان بەڕێوە ببەن".\nبەپێی زۆربەی سەرچاوەکان قازی محەمەد لە ڕەوتی دادگایی کردنەکەیدا، بە بوێری و ئازایەتییەوە بەرگری لە خۆی کردووە، ئەمەش بەرپرسانی ئێرانی نیگەران کردبوو، لە ئەنجامدا دادگای سەربازی لە ٣٠ی مارسی ١٩٤٧دا سزای لەسێدارەدانی بەسەریاندا سەپاند و بەرپرسانی سوپا چەند کاتژمێرێک دواتر بڕیارەکەیان جێبەجێ کرد.\nقازییەکان لە زینداندا چاوەڕێی بڕیاری دادگا بوون و ئاگادارنەبوون شەوی ٣٠ لەسەر ٣١ی مارس کۆتا شەوی ژیانیان دەبێت و کاتێک خەڵکی شار دەخەون لە مەیدانی چوارچرا هەر ئەو شوێنەی کە کۆماری تێدا راگەیەنرا لەسێدارە دەدرێن. هێشتا مەرکەبی بڕیارەکە وشک نەببووەوە کە کەسێک خۆی بە ژووری زینداندا کرد و وتی خۆتان ئامادە کەن بڕیارە بتانبەن بۆ تاران، ئەمەش هەواڵێکی دڵخۆشکەر بوو، یەکتریان لە ئامێز گرت و بارانی ماچیان بە سەر یەکدا باراند.\nقازی محەمەد خۆی ئامادە کرد، سواری ئۆتۆمبیلێکی ئەمریکی پڕ لە چەک و تەقەمەنی بوو، بەڵام لەجیاتی ئەوەی ئۆتۆمبێلەکە بەرەو تاران بکەوێتەڕێ، بەرەو مەیدانی چوارچرا رۆیشت، لەوێ بەڵام قازییان دابەزاند و بردیانە ژوورێکەوە. لەو کاتەدابوو کە قازی محەمەد تێگەیشت درۆیان لەگەڵ کردوون.\nمەلا سدیق ناوێک لە پشت مێزێک دانیشتبوو و قورئانێکی لەبەردەستدا بوو، بەرپرسی تەندروستی واتا سەرهەنگ نکوزاد بریاری دادگای خوێندەوە و وتی هەر ئێستا بڕیارەکە جێبەجێ دەکرێت، هەر داواکاری و وەسیەتێکت هەیە بیڵێ، قازی وەسیەتی کرد و مەلا سەدیق دەینووسیەوە، هەندێک لە سامانەکەی بۆ دروستکردنی کتێبخانە، نەخۆشخانە و مزگەوت تەرخان کرد، ئامۆژگاری کوردانی کرد بۆ ژیانی بێ‌بایەخی ئەم دونیایە خۆیان بە دوژمن مەفرۆشن... وتی لەگەڵ نەتەوەکەم پەیمانم بەستووە لە ناویاندا بژیم و لە پێناویاندا بمرم، هەرگیز ئامادە نیم ئەم پەیمانە بشکێنم...\nئەگەر لە ڕێی ئازادیی میللەتەکەمدا بکوژرێم... ئەوا شانازی بە وەها مەرگێکەوە دەکەم... من لە مێژە خۆم بۆ ئەم رۆژە ئامادە کردووە...\nلە بەشێکی دیکەی وەسیەتنامەکەیدا وتی: سەرەڕای ئەو هێز و دەرفەتەی لە بەردەستم بوو، شەڕ و کوشتارم بە باش نەزانی، ئامانجی من ئەوە بوو کە مهاباد وێران نەکرێت و میللەتەکەم تووشی نەهامەتی نەبێت، هەر بۆیە وام بە باش زانی شەڕ نەکەین و باشتر ئەوە بوو کە شار چۆڵ نەکەم و لەجیاتی ئەوەی خەڵک سزا بدرێن من هەمووی لە ئەستۆ دەگرم و خۆم فیدای میللەتەکەم دەکەم...\nدوای تەواوبوونی وەسیەتەکەی داوای کرد بهێڵن نوێژ بکات، دوو سەعات خەریکی دۆعا و نزا بوو. حاکمی سەربازی پەلەی بوو زووتر سزاکە جێبەجێ بکرێت، کاتژمێر ٣ی نیوەشەو بوو لە دەرگای پشتەوە بردیانە دەرەوە، کاتێک چاوی بە سێدارە کەوت وتی: " سێدارە لە ئیسلامدا مەکروهە، باشتر وایە تیربارانم بکەن''، بەڵام داواکارییەکەیان قبوڵ نەکرد.\nبەمجۆرە لە کاتژمێر ٣ی نیوەشەوی ٣١ی مارسی ١٩٤٧ لەسێدارەدرا، کاتژمێرێک دواتر سەیفی قازیش هەر بەم شێوەیە لە سێدارە دا، دەڵێن کاتێک سەیفی قازی جەنازەی قازی محەمەدی بە سەر پەتی سێدارەوە بینی، هێرشی کردە سەر جەلادەکان و هاواری دەکرد: " بژی پێشەوا، بژی سەربەخۆیی و ئازادی گەلی کورد و کوردستان"، لە دوای سەیفی قازی، سەدری قازیش هەر بەم شێوەیە لەسێدارە درا.\nبەیانی لەگەڵ خۆرهەڵاتن خەڵکی شار لە مەیدانی چوارچرا جەنازەی قازییەکان بە پەتی سێدارەوە بینی ، خەم و پەژارە شاری داپۆشی، مامۆستا هێمنی شاعیر بەمجۆرە رووداوەکە دەگێڕێتەوە: " ئەو ڕووداوە تاڵ و خەمناکە، دڵی هەموو کوردێکی بە شەرەفی هێنایە ژان، بە تایبەتیش دڵی من، ژان و ئازارێک کە قەت خۆش نەبووەوە و تا مردن ئەم ئازارەم هەر لەگەڵە".\nدکتۆر قاسملوو سەبارەت بە کەسایەتی قازی محەمەد دەڵێت: " قازی محەمەد گوڵێک بوو لە بیاباندا ڕووابوو، لە میللەتەکەی دوور نەکەوتەوە، بە قوڵی درکی بە ئازار و مەینەتی و کوێرەوەری و هیوا و ئاواتەکانی گەلەکەی کردبوو، لە دەربڕین و بەرجەستەکردنی ئەو ئازار و هیوا و ئاواتانەدا لە هەموو کەس سەرکەوتووتر بوو. بێ هۆ نەبوو کە لای خەڵکی کورد ئەوەندە جێی ڕێز و خۆشەویست بوو کە بۆ یەکەمجار لە مێژووی گەلی کورددا نازناوی "پێشەوا"یان بە قازی محەمەد بەخشیبوو".\n2278 جار خوێندراوه‌ته‌وه\nمیوانی سه‌رهێڵ: 1113\nکۆی سه‌ردان: 23895736